Toldtabet er blevet beregnet på grundlag af data fra 2015, og deres budgetmæssige virkning vil være på 311 mio. EUR (80 % af 390 mio. EUR). Dette toldtab vil blive fordelt på i alt syv år. EU vil afskaffe 97,7 % af EU's toldpositioner ved aftalens ikrafttrædelse og derefter gradvist yderligere 1 % af toldpositionerne for import af varer med oprindelse i Canada inden for 3, 5 eller 7 år.

Det oplyses, hvilken metode der er benyttet til at beregne virkningerne for indtægterne.

–◻ ◻Forslaget/initiativet kræver, at fleksibilitetsinstrumentet anvendes, eller at den flerårige finansielle ramme revideres.

• Administrationsbevillinger finansieret over bevillingsrammen for særprogrammer I ALT

• Administrationsbevillinger finansieret over bevillingsrammen for særprogrammer I ALT

Bevillinger I ALT for GD FOR HANDEL

Administrationsbevillinger finansieret over bevillingsrammen for særprogrammet

I henhold til bestemmelserne i den rammeaftale, der er indgået med den pågældende organisation. Desuden vil Generaldirektoratet for Handels strategi til bekæmpelse af svig, som indeholder et særligt kapitel om økonomisk forvaltning, finde anvendelse.

Der vil blive givet støtte til en "eksisterende struktur" (dvs. ICSID), således at den kanaliserer tilbageholdte gebyrer, der skal betales til dommerne i investeringsdomstolssystemet. Det er kun i tilfælde af, at der opstår en tvist, at der skal betales gebyrer for sagsbehandling, idet ICSID's tjenesteydelser som sekretariat i øvrigt er gratis.

Canada er en af EU's ældste og nærmeste strategiske partnere i verden. Vi har i lang tid haft fælles værdier og arbejder derfor tæt sammen om mange globale udfordringer såsom miljø, klimaændringer, energisikkerhed, regional stabilitet osv. Canada er den 11. største økonomi i verden og er EU's 12. største samhandelspartner. Med CETA vil europæiske virksomheder få den bedste behandling, som Canada nogensinde har tilbudt en handelspartner, og der skabes således lige konkurrencevilkår på det canadiske marked for virksomheder fra EU. Ved at åbne markederne bør CETA støtte vækst og beskæftigelse i EU og medføre yderligere fordele for de europæiske forbrugere.

CETA vil medføre konkrete fordele for de europæiske forbrugere og virksomheder ved at fjerne eller nedsætte toldsatserne.

Angiv, hvilke virkninger forslaget/initiativet forventes at få for modtagerne/målgruppen.

Formanden for Rådet udpeger den person, som på Den Europæiske Unions vegne er beføjet til at give meddelelse som omhandlet i aftalens artikel 30.7 med henblik på at udtrykke Den Europæiske Unions samtykke i at blive bundet af aftalen.

I CETA bekræfter EU og Canada deres forpligtelse til bæredygtig udvikling. Begge parter er enige om, at handel og investeringer bør fremme miljøbeskyttelse og arbejdstagerrettigheder - og ikke finde sted på bekostning heraf. EU og Canada forpligter sig til at lade CETA bidrage til at sikre, at økonomisk vækst, social udvikling og miljøbeskyttelse forstærker hinanden gensidigt. CETA integrerer EU's og Canadas forpligtelser inden for internationale regler vedrørende arbejdstagernes rettigheder og miljøbeskyttelse og giver civilsamfundet i EU og Canada en fremtrædende rolle med hensyn til opfyldelsen af forpligtelserne på disse områder i CETA. CETA fastlægger også en procedure for bilæggelse af tvister, herunder konsultationer på statsplan og et ekspertpanel.

Mange mellemstore og mindre virksomheder, der driver handel med landbrugsprodukter vil nyde godt af, at Canada accepterer at beskytte 143 geografiske betegnelser for europæiske produkter af høj kvalitet, såsom Roquefortost, balsamisk eddike fra Modena eller nederlandsk Goudaost og mange andre.

CETA vil skabe mere lige vilkår mellem Canada og EU på området for intellektuel ejendomsret. Den vil styrke beskyttelsen af ophavsrettigheder (tilpasning til EU's regler om beskyttelse af tekniske foranstaltninger og forvaltning af digitale rettigheder samt om det ansvar, der påhviler udbydere af internettjenester) og håndhævelsen (dvs. ved at tage højde for muligheden for midlertidige foranstaltninger og påbud til formidlere, der er involveret i ulovlige aktiviteter). Aftalen vil forbedre den måde, hvorpå Canadas system for intellektuel ejendomsret beskytter patenter på farmaceutiske produkter fra EU. Canada har også accepteret at styrke sine foranstaltninger ved grænsen mod varemærkeforfalskede varer, piratkopierede ophavsretsbeskyttede varer og varer, hvis geografiske betegnelse er forfalsket.

EU og Canada er blevet enige om at acceptere hinandens overensstemmelsesvurderingscertifikater på områder som f.eks. elektriske apparater, elektronisk udstyr og radioudstyr, legetøj, maskiner, apparater eller måleudstyr. Dette betyder, at et overensstemmelsesvurderingsorgan i EU kan afprøve produkter fra EU til eksport til Canada i henhold til canadiske regler og omvendt. Dette vil forhindre, at begge parter udfører samme prøve, og vil i høj grad kunne mindske omkostningerne for både virksomheder og forbrugere. Dette er især til fordel for mindre virksomheder, for hvem det kan være uoverkommeligt at betale to gange for samme prøvning. Selv om disse regler ikke er på samme niveau som EU's interne regler, er det ikke desto mindre et meget stort skridt fremad i EU's internationale aftaler.

Canada har i højere grad end for andre handelspartnere åbnet sine offentlige udbud for virksomheder i EU. Virksomheder i EU vil som de første ikke-canadiske virksomheder kunne byde på at levere varer og tjenesteydelser ikke blot på føderalt plan, men også til de canadiske provinser og kommuner. Markedet for offentlige udbud i Canadas provinser skønnes at være dobbelt så stort som markedet på føderalt plan.

CETA vil gøre det nemmere for virksomheder i EU at eksportere udstyr, maskiner og software ved at tillade virksomhederne at sende vedligeholdelsesteknikere og andre specialister til Canada for at yde eftersalgsservice og dertil knyttede tjenester.

CETA vil gøre det lettere for virksomheder at flytte personale midlertidigt mellem EU og Canada. Dette vil gøre det lettere for europæiske virksomheder at gøre forretninger i Canada. Det vil også blive lettere for fagfolk, som leverer liberale tjenesteydelser, midlertidigt at levere juridisk rådgivning, regnskabsvæsen, arkitektvirksomhed eller lignende tjenesteydelser.

Aftalen skaber en ramme, der skal lette den gensidige anerkendelse af kvalifikationer inden for regulerede erhverv, f.eks. arkitekter, revisorer og ingeniører. De relevante faglige organisationer i EU og Canada har nu en ramme, som fastlægger betingelserne for forhandling af aftaler om gensidig anerkendelse for deres respektive erhverv. Disse vil så blive bekræftet og aftalt mellem EU og Canada.

CETA omfatter alle innovationer i EU's nye strategi for investering og EU's tvistbilæggelsesordning, hvorved de berørte parters forventninger til et mere retfærdigt, mere gennemsigtigt og institutionaliseret system for bilæggelse af investeringstvister opfyldes. Aftalen indfører vigtige innovationer på dette område, som sikrer en høj grad af beskyttelse for investorer, under fuld respekt for regeringernes ret til at regulere og forfølge legitime mål for den offentlige politik, f.eks. beskyttelse af sundheden, sikkerheden eller miljøet. CETA udgør et vigtigt brud med den traditionelle tilgang til investeringsbeskyttelse og bilæggelse af investeringstvister i de fleste af de eksisterende bilaterale investeringsaftaler på verdensplan. Den fjerner tvetydigheder, der betød, at det gamle system kunne misbruges eller fortolkes på en uhensigtsmæssig måde, og skaber et uafhængigt investeringsdomstolssystem bestående af en permanent ret og en appelret, der vil gennemføre tvistbilæggelsesprocedurer på en gennemsigtig og upartisk måde.

CETA er langt den mest vidtgående aftale, der nogensinde er blevet indgået af EU inden for tjenesteydelser og investeringer. Europæiske virksomheder vil få flere muligheder for at yde specialiserede søtransporttjenester såsom opmudring, flytning af tomme containere samt fragt af visse typer gods i Canada. Europæiske virksomheder vil også få nye fordele, når det gælder om at få investeringsprojekter godkendt i Canada, beskytte deres investeringer og håndhæve deres rettigheder i tilfælde af urimelig behandling gennem en afbalanceret og effektiv tvistbilæggelsesordning. For alle tjenesteydelsessektorer som f.eks. miljøtjenester, telekommunikation og finansiering sikres adgang til markedet, både på føderalt plan og - for første gang nogensinde - provinsplan. Inden for rammerne af CETA beskytter EU - som i alle sine andre handelsaftaler - offentlige tjenesteydelser. Igen vil canadiske investorer og tjenesteydere skulle overholde gældende EU-forskrifter.

CETA vil medføre konkrete fordele for de europæiske forbrugere og virksomheder ved at fjerne eller nedsætte tolden - nogle af de mest vidtrækkende nedsættelser, som EU har opnået i en handelsaftale. Dette vil give betydningsfulde markedsmuligheder for europæiske virksomheder, herunder SMV'er. Det skal understreges, at de fleste toldsatser vil blive fjernet, så snart CETA-aftalen træder i kraft. Nedsættelsen af tolden vil ikke sænke eller ændre EU's standarder. Den canadiske import skal overholde EU's forskrifter.

Ved at åbne markederne bør CETA støtte vækst og beskæftigelse i EU og medføre yderligere fordele for de europæiske forbrugere. Aftalen har potentialet til at holde priserne nede og give forbrugerne et større udvalg af kvalitetsprodukter. CETA vil ikke ændre EU's standarder. Standarder og forskrifter vedrørende fødevaresikkerhed, produktsikkerhed, forbrugerbeskyttelse, sundhed, miljø, sociale og arbejdsretlige standarder osv. berøres ikke. Al import fra Canada skal opfylde alle EU's produktregler og forskrifter - uden undtagelse.

CETA vil i væsentlig grad forbedre forretningsmulighederne for europæiske virksomheder i Canada. Med CETA vil europæiske virksomheder få den bedste behandling, som Canada nogensinde har tilbudt en handelspartner, og der skabes således lige konkurrencevilkår på det canadiske marked for virksomheder fra EU.

CETA er en omfattende handels- og investeringsaftale, der indeholder bestemmelser om national behandling og markedsadgang for varer, afbødende foranstaltninger på handelsområdet, tekniske handelshindringer, sundheds- og plantesundhedsforanstaltninger, told- og handelslettelser, subsidier, investeringer, grænseoverskridende handel med tjenesteydelser, midlertidig indrejse og midlertidigt ophold for fysiske personer i forretningsøjemed, gensidig anerkendelse af faglige kvalifikationer, indenlandsk regulering, finansielle tjenesteydelser, internationale søtransporttjenester, telekommunikation, elektronisk handel, konkurrencepolitik, statsejede virksomheder, monopoler og virksomheder med særlige rettigheder eller privilegier, offentlige udbud, intellektuel ejendomsret, forskriftssamarbejde, handel og bæredygtig udvikling, handel og beskæftigelse, handel og miljø, bilaterale dialoger og samarbejde, administrative og institutionelle forhold, gennemsigtighed og tvistbilæggelse.

Der skal træffes visse foranstaltninger for at sikre gennemførelsen af aftalen. Disse vil blive truffet inden anvendelsen af aftalen. Der er tale om en gennemførelsesforordning fra Kommissionen, der skal vedtages i henhold til artikel 58, stk. 1, i Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen, som åbner de i aftalen fastsatte toldkontingenter.

I det omfang, at et af disse specialudvalg har beslutningsbeføjelser inden for rammerne af CETA, vil deres beslutninger blive truffet på samme måde som i det blandede udvalg.

–Udvalget for handel med varer, som behandler spørgsmål vedrørende handel med varer, told, tekniske handelshindringer, protokollen om gensidig anerkendelse af resultaterne af overensstemmelsesvurdering og intellektuelle ejendomsrettigheder vedrørende varer. Landbrugsudvalget, udvalget om vin og spiritus og den blandede sektorgruppe vedrørende lægemidler skal også nedsættes under og rapportere til udvalget for handel med varer.

Som en særlig procedure, jf. artikel 30.2, kan det blandede CETA-udvalg ikke træffe beslutning om at ændre en bestemt bilagsliste, for hvilken den fuldstændige ændringsprocedure vil være nødvendig. Listen omfatter: Kapitel 8 - Investeringer, Kapitel 9 - Grænseoverskridende handel med tjenesteydelser, Kapitel 10 - Midlertidig indrejse og midlertidigt ophold for fysiske personer i forretningsøjemed og Kapitel 13 - Finansielle tjenesteydelser (med undtagelse af bilag 10-A - Liste over kontaktpunkter i EU-medlemsstaterne).

Muligheden for, at blandede udvalg vedtager visse ændringer, er et fælles træk ved alle internationale aftaler, herunder EU's handelsaftaler.

EU og Canada kan gennem det blandede CETA-udvalg beslutte at ændre bilagene. Når parterne godkender en sådan beslutning, skal det være med forbehold af deres respektive gældende interne bestemmelser og procedurer. EU beslutter sig derfor for, om en beslutning truffet af det blandede udvalg skal accepteres eller forkastes, på grundlag af EU's interne procedurer som fastsat i EU-traktaten. Det blandede CETA-udvalg kan derfor ikke træffe foranstaltninger uden en afgørelse truffet EU-institutionerne i henhold til EU's interne juridiske proces.

Det er vigtigt at bemærke, at det blandede CETA-udvalg ikke er et uafhængigt organ og kun skal offentligøre sine beslutninger og anbefalinger efter aftale mellem EU og Canada. Det vil på ingen måde begrænse myndighedernes beslutningsbeføjelser i EU's medlemsstater eller på EU-niveau, eller disses kompetente institutioners beslutningsbeføjelser.

Kapitlet om administrative og institutionelle forhold indeholder bestemmelser om nedsættelse af et blandet CETA-udvalg, som løbende vil overvåge gennemførelsen, anvendelsen og virkningerne af denne aftale. Det blandede CETA-udvalg består af repræsentanter for Den Europæiske Union og repræsentanter for Canada, som mødes en gang om året eller efter anmodning fra en af parterne og vil føre tilsyn med arbejdet i alle specialudvalg og andre organer, der er oprettet i henhold til denne aftale.

På den anden side indebærer forslaget brugen af administrative ressourcer under budgetpost XX 01 01 01 (Udgifter vedrørende tjenestemænd og midlertidigt ansatte inden for institutionen), idet det skønnes, at der vil blive afsat en administrator (et årsværk) til de opgaver, der er forbundet med denne aftale. Dette er angivet i finansieringsoversigten og er underlagt de betingelser, der er nævnt i den.

INDTÆGTER: Det anslås, at der vil blive givet afkald på et beløb på 311 mio. EUR ved den fuldstændige gennemførelse af aftalen efter syv år, eftersom 97,7 % af EU's toldpositioner afskaffes ved aftalens ikrafttræden og derefter yderligere 1 % gradvist inden for 3, 5 eller 7 år. Beløbet på 311 mio. EUR svarer til 80 % af den told, som det på grundlag af tal fra 2015 skønnes, at medlemsstaterne opkræver på produkter importeret fra Canada. I skønnet tages der hensyn til den nye afgørelse om egne indtægter, der reducerer de opkrævningsomkostninger, som medlemsstaterne beholder, fra 25 % til 20 %.

Der er to aspekter af denne aftales virkninger for EU's budget:

CETA er ikke genstand for REFIT-procedurer; ikke desto mindre indeholder den en række særlige bestemmelser for SMV'er (f.eks. en potentiel reduktion sagsomkostningerne i forbindelse med anvendelse af investeringsdomstolssystemet for fordringshavere, som er SMV'er).

EU og Canada er nået frem til en ambitiøs aftale, der vil åbne nye muligheder for handel og investering på begge sider af Atlanten og støtte beskæftigelsen i Europa. CETA vil fjerne told, fjerne begrænsninger i adgangen til offentlige kontrakter, åbne markederne for tjenesteydelser, tilvejebringe forudsigelige betingelser for investorer og sidst, men ikke mindst, bidrage til at forebygge ulovlig kopiering af EU's innovation og traditionelle produkter. Aftalen indeholder også alle de garantier, der sikrer, at den økonomiske gevinst ikke sker på bekostning af grundlæggende rettigheder, sociale standarder, regeringernes ret til at regulere, miljøbeskyttelse eller forbrugernes sundhed og sikkerhed.

Desuden giver bæredygtighedsvurderingen, der blev foretaget under forhandlingerne, en samlet vurdering af de potentielle virkninger af handelsliberaliseringen i henhold til aftalen. I analysen vurderes de økonomiske, sociale og miljømæssige virkninger i Canada og Den Europæiske Union i tre hovedsektorer og seksten delsektorer samt inden for syv tværgående områder. Desuden vurderes CETA's potentielle virkninger for USA, Mexico og andre lande og regioner, herunder en række udviklingslande samt Saint Pierre et Miquelon og Grønland, som hører under EU's oversøiske lande og territorier. Mandatet, midtvejsrapporten, og den endelige rapport kan findes på Generaldirektoratet for Handels websted:

I oktober 2008 offentliggjorde EU og Canada deres fælles undersøgelse om vurdering af omkostninger og fordele ved et tættere økonomisk partnerskab mellem EU og Canada (Assessing the Costs and Benefits of a Closer EU-Canada Economic Partnership). Undersøgelsen viste på daværende tidspunkt, at liberaliseringen af handelen med varer og tjenesteydelser vil være til gavn for både EU og Canada. Hele rapporten kan findes på Generaldirektoratet for Handels websted:

En fælles EU-Canada-undersøgelse blev udarbejdet med bistand fra professor Walid Hejazi (Rotman Business School, University of Toronto) til udkastet til undersøgelsen og professor Joe Francois (University of Linz) til undersøgelsens økonomiske model.

Desuden blev der under CETA-forhandlingerne anvendt en række forskellige høringsmetoder i forbindelse med bæredygtighedsvurderingen. Dette omfattede blandt andet møder med civilsamfundet, en workshop for interessenter og et projektwebsted med et diskussionsforum. Møderne for civilsamfundet fandt sted i Bruxelles og Ottawa og havde et bredt udsnit af forskellige interessegrupper og fagforeninger som deltagere. Workshoppen for interessenter i Ottawa havde deltagere fra erhvervs- og handelssammenslutninger, fagforeninger, miljøorganisationer osv. En række eksperter fra den akademiske verden og forskellige institutioner fremsatte også nyttige bemærkninger til bæredygtighedsvurderingen.

Der syntes at være et særligt fokus på nødvendigheden af at fjerne høje toldsatser og byrdefulde ikke-toldmæssige handelshindringer samt på en stærk opfordring til udvidet forskriftssamarbejde.

Blandt respondenterne i EU var der generel enighed om, at et styrket økonomisk samarbejde mellem Canada og EU var ønskeligt.

En stor andel af respondenterne gav udtryk for, at der til trods for robustheden af de eksisterende handels- og investeringsforbindelser mellem EU og Canada stadig var mange hindringer og derfor et stort potentiale for at forbedre de bilaterale forbindelser.

Forud for indledningen af forhandlingerne med Canada besluttede EU og Canada i 2007 i fællesskab at foretage en undersøgelse og en vurdering af omkostningerne og fordelene ved et tættere økonomisk partnerskab. I forbindelse med denne fælles undersøgelse gennemførte Europa-Kommissionen og Canada to høringer af interesserede parter. Europa-Kommissionen gennemførte en internetbaseret høring af civilsamfundet i februar og marts 2008 på grundlag af et spørgeskema, som dækker forskellige aspekter af handels- og investeringsforbindelserne mellem EU og Canada. I marts og april 2008 omdelte Canada et tilsvarende spørgeskema blandt medlemmerne af den nationale styringskomité.

Den fælles handelspolitik er defineret som et område, hvor Unionen har enekompetence, jf. artikel 3 i TEUF. Kommissionen er af den opfattelse, at andre spørgsmål, som ikke er omfattet af den fælles handelspolitik, men er dækket af denne aftale, henhører under EU's enekompetence.

CETA har de samme målsætninger og stort set det samme indhold som frihandelsaftalen med Singapore (EUSFTA). Derfor er Unionens kompetence den samme i begge tilfælde. På baggrund af den tvivl, der er rejst med hensyn til omfanget og arten af Unionens kompetence til at indgå EUSFTA, anmodede Kommissionen i juli 2015 EU-Domstolen om en udtalelse i henhold til artikel 218, stk. 11, i TEUF (sag A – 2/15). I sag A -2/15 gav Kommissionen udtryk for det synspunkt, at Unionen har enekompetence til alene at indgå EUSFTA, og at den subsidiært har mindst delt kompetence på de områder, hvor Unionen ikke har enekompetence. Mange medlemsstater har dog givet udtryk for en anden holdning. I lyset af dette og for ikke at forsinke undertegnelsen af aftalen har Kommissionen besluttet at fremsætte forslag om, at aftalen undertegnes som en blandet aftale. Dette foregriber dog ikke de synspunkter, som Kommissionen har givet udtryk for i sag A – 2/15. Når Domstolen har afgivet sin udtalelse i sag A-2/15, vil de fornødne konklusioner skulle drages.

Forummet for forskriftssamarbejde inden for CETA vil fungere som en frivillig samarbejdsmekanisme for udveksling af erfaringer og relevante oplysninger blandt myndighederne og yde bistand til udpegning af områder, hvor myndighederne kan samarbejde. Det vil ikke kunne ændre eksisterende bestemmelser eller udarbejde ny lovgivning. Forummet for forskriftssamarbejde vil kun yde bistand og fremsætte forslag til myndighederne og lovgiverne. Det vil på ingen måde begrænse myndighedernes beslutningsbeføjelser i EU's medlemsstater eller på EU-niveau.

CETA sikrer, at regeringernes ret til at regulere offentlige politikker bevares fuldt ud. Desuden skal enhver beslutning truffet af Det Blandede CETA-Udvalg godkendes af hver part og er derfor underlagt EU's gældende interne krav og procedurer.

Ligesom i alle andre handelsaftaler beskytter EU fuldt ud offentlige tjenesteydelser i CETA. EU's medlemsstater vil være i stand til at drive offentlige monopoler for en bestemt tjenesteydelse, hvis de ønsker det. CETA vil ikke tvinge eller tilskynde regeringerne til at privatisere og deregulere offentlige tjenester som f.eks. vandforsyning, sundhed, sociale ydelser eller uddannelse. EU's medlemsstater vil fortsat kunne beslutte, hvilke tjenesteydelser de vil bevare som henholdsvis universelle og offentlige, og give subsidier til dem, hvis de ønsker det. Desuden vil intet i CETA afholde en regering i EU fra at omgøre en selvstændig beslutning, som den måtte have truffet om at privatisere disse sektorer, på et hvilket som helst tidspunkt i fremtiden.

De nedenfor angivne bilaterale aftaler ophører med at have virkning og erstattes og afløses af CETA. Ophævelsen af de pågældende aftaler har virkning fra datoen for CETA's ikrafttrædelse.

EU og Canada anerkender de resultater, der er opnået under aftalen mellem Det Europæiske Fællesskab og Canadas regering om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter, indgået i Ottawa den 17. december 1998 ("veterinæraftalen"), og bekræfter, at de agter at fortsætte dette arbejde inden for rammerne af CETA. Veterinæraftalen fra 1998 erstattes med CETA fra datoen for CETA's ikrafttrædelse.

Med henblik herpå har EU og Canada indgået en ambitiøs aftale, der vil åbne nye muligheder for handel og investering til fordel for de økonomiske aktører på begge sider af Atlanten. Begge parter har gennem denne aftale også understreget betydningen af økonomisk aktivitet, der finder sted inden for rammerne af en klar og gennemsigtig regulering fastsat af de offentlige myndigheder, og at de anser retten til at regulere i offentlighedens interesse for at være et grundlæggende princip i aftalen.

På grundlag af forhandlingsdirektiver vedtaget af Rådet har Europa-Kommissionen ført forhandlinger om den samlede økonomi- og handelsaftale (CETA) med henblik på at etablere moderne og privilegerede økonomiske forbindelser med Canada. Canada er en strategisk partner for Den Europæiske Union, med hvem vi har en fælles fortid, der bygger på fælles værdier og interesser, og med hvem vi også ønsker at fastlægge positive fremtidsorienterede forbindelser i fremtiden. Dette bør skabe nye muligheder for handel og investering mellem Den Europæiske Union og Canada, herunder gennem bedre markedsadgang for varer og tjenesteydelser og styrkede regler om handel for de økonomiske aktører.

EUROPA-KOMMISSIONEN Strasbourg, den 5.7.2016 COM(2016) 443 final BILAG

til Forslag til Rådets afgørelse om indgåelse af en samlet økonomi- og handelsaftale mellem Canada på den ene side og Den Europæiske Union og dens medlemsstater på den anden side



SAMLET ØKONOMI- OG HANDELSAFTALE (CETA) MELLEM CANADA PÅ DEN ENE SIDE OG DEN EUROPÆISKE UNION OG DENS MEDLEMSSTATER KONGERIGET BELGIEN REPUBLIKKEN BULGARIEN DEN TJEKKISKE REPUBLIK KONGERIGET DANMARK FORBUNDSREPUBLIKKEN TYSKLAND REPUBLIKKEN ESTLAND IRLAND DEN HELLENSKE REPUBLIK

KONGERIGET SPANIEN DEN FRANSKE REPUBLIK REPUBLIKKEN KROATIEN DEN ITALIENSKE REPUBLIK



REPUBLIKKEN CYPERN REPUBLIKKEN LETLAND REPUBLIKKEN LITAUEN STORHERTUGDØMMET LUXEMBOURG UNGARN REPUBLIKKEN MALTA

KONGERIGET NEDERLANDENE REPUBLIKKEN ØSTRIG REPUBLIKKEN POLEN DEN PORTUGISISKE REPUBLIK RUMÆNIEN REPUBLIKKEN SLOVENIEN DEN SLOVAKISKE REPUBLIK REPUBLIKKEN FINLAND KONGERIGET SVERIGE DET FORENEDE KONGERIGE STORBRITANNIEN OG NORDIRLAND

PÅ DEN ANDEN SIDE i det følgende under et benævnt "parterne" som ønsker YDERLIGERE AT STYRKE deres tætte økonomiske forbindelser og bygge videre på deres respektive rettigheder og forpligtelser i henhold til Marrakechoverenskomsten om oprettelse af Verdenshandelsorganisationen, indgået den 15. april 1994, og andre multilaterale og bilaterale samarbejdsinstrumenter AT SKABE et bredt og sikkert marked for deres varer og tjenesteydelser gennem en reduktion eller afskaffelse af hindringer for handel og investeringer AT FASTSÆTTE klare, gennemsigtige, forudsigelige og gensidigt fordelagtige regler for at regulere deres handel og investeringer, OG IDET PARTERNE

BEKRÆFTER deres stærke engagement i demokrati og de grundlæggende rettigheder som omhandlet i verdenserklæringen om menneskerettighederne, indgået den 10. december 1948 i Paris, og deler den opfattelse, at spredning af masseødelæggelsesvåben udgør en alvorlig trussel mod den internationale sikkerhed ANERKENDER betydningen af international sikkerhed, demokrati, menneskerettigheder og retsstatsprincippet i forbindelse med udviklingen af den internationale handel og økonomisk samarbejde ERKENDER, at bestemmelserne i denne aftale beskytter parternes ret til at regulere på deres territorium og parternes mulighed for at nå legitime politiske mål, f.eks. folkesundhed, sikkerhed, miljø, den offentlige sædelighed og fremme og beskyttelse af den kulturelle mangfoldighed

BEKRÆFTER deres forpligtelser som parter i UNESCO’s konvention om beskyttelse og fremme af de kulturelle udtryksformers mangfoldighed, indgået den 20. oktober 2005 i Paris, og erkender, at staterne har ret til at bevare, udvikle og gennemføre deres kulturpolitik, for at støtte deres kulturelle industrier med henblik på at styrke de kulturelle udtryksformers mangfoldighed og til at bevare deres kulturelle identitet, herunder gennem brug af reguleringsforanstaltninger og økonomisk støtte ANERKENDER, at bestemmelserne i denne aftale beskytter investeringer og investorer med hensyn til deres investeringer, og at de har til formål at fremme gensidigt fordelagtige forretningsaktiviteter, uden at tilsidesætte parternes ret til på deres territorier at regulere i offentlighedens interesse

BEKRÆFTER PÅ NY deres tilslutning til at fremme bæredygtig udvikling og udvikling af den internationale handel på en måde, der bidrager til bæredygtig udvikling med hensyn til både økonomiske, sociale og miljømæssige aspekter TILSKYNDER virksomheder, der opererer inden for deres territorium eller er underlagt deres jurisdiktion, til at respektere internationalt anerkendte retningslinjer og principper for virksomheders sociale ansvar, herunder OECD’s retningslinjer for multinationale virksomheder, og at gennemføre bedste praksis for ansvarlig forretningsskik GENNEMFØRER denne aftale på en måde, som stemmer overens med håndhævelsen af deres respektive arbejdsmarkeds- og miljølovgivning, og som fremmer deres niveauer for arbejdstager- og miljøbeskyttelse, og bygger videre på deres internationale tilsagn i arbejdsmarkedsmæssige og miljømæssige spørgsmål ERKENDER den stærke forbindelse mellem innovation og handel, og betydningen af innovation for den fremtidige økonomiske vækst, og bekræfter deres tilsagn om at ville fremme udviklingen af samarbejde inden for innovation samt de dermed forbundne områder inden for forskning og udvikling samt videnskab og teknologi, og at fremme inddragelsen af relevante offentlige og private enheder, HAR DE AFTALT FØLGENDE:

KAPITEL ET GENERELLE DEFINITIONER OG INDLEDENDE BESTEMMELSER

AFDELING A Generelle definitioner ARTIKEL 1.1 Alment gældende definitioner Medmindre andet er fastsat, forstås der i denne aftale ved: alment gældende administrativ afgørelse en administrativ afgørelse eller fortolkning, der finder anvendelse på alle personer eller faktiske forhold, der generelt er omfattet heraf, og hvormed fastsættes en adfærdsregel, men omfatter ikke: a) en konstatering eller en afgørelse truffet inden for rammerne af en administrativ eller domstolslignende procedure, der finder anvendelse på en bestemt person, en bestemt vare eller en bestemt tjenesteydelse fra den anden part i en særlig situation, eller b) en afgørelse vedrørende en konkret handling eller praksis



landbrugsaftale landbrugsaftalen, jf. bilag 1A til WTO-overenskomsten landbrugsvare et produkt som opført i bilag 1 til landbrugsaftalen

antidumpingaftale aftalen om anvendelse af artikel VI i den almindelige overenskomst om told og udenrigshandel 1994, jf. bilag 1A til WTO-overenskomsten CETA-kontaktpunkter de kontaktpunkter, der er etableret i medfør af artikel 26.5 (CETA-kontaktpunkter) Det Blandede CETA-Udvalg Det Blandede CETA-Udvalg, som er nedsat i medfør af artikel 26.1 (Det Blandede CETA-Udvalg) CPC den midlertidige centrale produktnomenklatur (Central Products Classification) som fastsat i de statistiske publikationer fra De Forenede Nationers statistiske kontor (Statistical Office of the United Nations, Statistical Papers, Series M, N° 77, CPC prov, 1991) kulturelle industrier personer, der er beskæftiget inden for: a) offentliggørelse, distribution eller salg af bøger, tidsskrifter, ugeblade eller aviser på tryk eller i maskinlæsbar form, undtagen når trykning eller sætning af disse er den eneste aktivitet b) produktion, distribution, salg eller fremvisning af film- eller videooptagelser

c) produktion, distribution, salg eller fremvisning af lyd- eller musikvideooptagelser d) offentliggørelse, distribution eller salg af musik på tryk eller i maskinlæsbar form eller e) radiokommunikation, hvor transmissioner er beregnet til direkte modtagelse af den almindelige offentlighed, og alle radio-, tv- og kabeltransmissionsselskaber og alle satellitprogrammerings- og transmissionsnetværkstjenesteydelser

told enhver form for told eller afgift, der pålægges en vare eller i forbindelse med import deraf, herunder enhver form for tillægstold eller tillægsafgift, der pålægges denne import eller i forbindelse dermed, dog undtagen: a) afgifter, der svarer til en intern skat, der pålægges i medfør af artikel 2.3 (national behandling) b) en foranstaltning, der anvendes i overensstemmelse med bestemmelserne i artikel VI eller XIX i GATT 1994, antidumpingaftalen, SMC-aftalen, aftalen om beskyttelsesforanstaltninger eller i artikel 22 i DSU, eller c) et gebyr eller anden afgift, der pålægges i overensstemmelse med artikel VIII i GATT 1994. toldværdiansættelsesaftalen aftalen om anvendelsen af artikel VII i den almindelige overenskomst om told og udenrigshandel 1994, jf. bilag 1A til WTO-overenskomsten



dage kalenderdage, herunder weekender og helligdage DSU (Understanding on Rules and Procedures Governing the Settlement of Disputes) forståelsen vedrørende reglerne og procedurerne for tvistbilæggelse, jf. bilag 2 til WTO-overenskomsten virksomhed en enhed, der er stiftet eller organiseret efter gældende lov, med økonomisk vinding for øje eller ej, og uanset om den er privat eller statsligt ejet eller kontrolleret, herunder en koncern, en trust, et partnerskab, en enkeltmandsvirksomhed, et joint venture eller en anden form for sammenslutning gældende som er i kraft på datoen for denne aftales ikrafttræden GATS (General Agreement on Trade in Services) den almindelige overenskomst om handel med tjenesteydelser, jf. bilag 1B til WTO-overenskomsten

GATT 1994 (General Agreement on Tariffs and Trade 1994) den almindelige overenskomst om told og udenrigshandel 1994, jf. bilag 1A til WTO-overenskomsten varer fra en part indenlandske produkter i den i GATT 1994 anvendte betydning eller sådanne varer, som parterne måtte beslutte, og som omfatter varer med oprindelse i denne part det harmoniserede system (HS) (Harmonized Commodity Description and Coding System) det harmoniserede varebeskrivelses- og varenomenklatursystem, herunder dets almindelige fortolkningsregler, afsnitsbestemmelser, kapitelbestemmelser og underpositionsbestemmelser



position et firecifret nummer eller de første fire cifre af et nummer, der anvendes i HS foranstaltning omfatter en lov, en forskrift, en regel, en procedure, en beslutning, en administrativ handling, et krav, en praksis eller enhver anden form for foranstaltning truffet af en part borger en fysisk person, som er statsborger som defineret i artikel 1.2 eller en person med fast bopæl i en part med oprindelse som opfylder kravene i de gældende oprindelsesregler, der er fastsat i protokollen om oprindelsesregler og oprindelsesprocedurer parter på den ene side Den Europæiske Union eller dens medlemsstater eller Den Europæiske Union og dens medlemsstater i overensstemmelse med deres respektive beføjelser som fastlagt i traktaten om Den Europæiske Union og traktaten om Den Europæiske Unions funktionsmåde (herefter benævnt EU-parten) og på den anden side Canada person en fysisk person eller en virksomhed

person i en part en borger eller en virksomhed i en part præferencetoldbehandling anvendelse af toldsatsen i henhold til denne aftale på en vare med oprindelsesstatus i henhold til toldafviklingsplanen aftalen om beskyttelsesforanstaltninger aftalen om beskyttelsesforanstaltninger, jf. bilag 1A til WTO-overenskomsten sundheds- eller plantesundhedsforanstaltning en foranstaltning som nævnt i punkt 1 i bilag A til SPS-aftalen



SCM-aftalen aftalen om subsidier og udligningsforanstaltninger, jf. bilag 1A til WTO-overenskomsten tjenesteyder en person, der leverer eller søger at levere en tjenesteydelse SPS-aftalen aftalen om anvendelsen af sundheds- og plantesundhedsforanstaltninger, jf. bilag 1A til WTO-overenskomsten statslig virksomhed en virksomhed, der ejes eller kontrolleres af en part underposition et sekscifret nummer eller de første seks cifre af et nummer, der anvendes i HS toldklassifikation en vares eller et materiales tarifering under et bestemt kapitel, en bestemt position eller en bestemt underposition i HS

toldafviklingsplan bilag 2-A (afskaffelse af told) TBT-aftalen aftalen om tekniske handelshindringer, jf. bilag 1A til WTO-overenskomsten territorium det territorium, hvor denne aftale finder anvendelse, jf. artikel 1.3



tredjeland et land eller et territorium uden for aftalens geografiske anvendelsesområde TRIPS-aftalen aftalen om handelsrelaterede intellektuelle ejendomsrettigheder, jf. bilag 1C til WTO-overenskomsten Wienerkonventionen om traktatretten wienerkonventionen om traktatretten, indgået den 23. maj 1969 i Wien WTO Verdenshandelsorganisationen, og WTO-overenskomsten Marrakesh-overenskomsten om oprettelse af Verdenshandelsorganisationen (WTO), indgået den 15. april 1994.





ARTIKEL 1.2 Partspecifikke definitioner Medmindre andet er fastsat, forstås i denne aftale ved: statsborger: a) for så vidt angår Canada, en fysisk person, som er statsborger i Canada i henhold til canadisk lovgivning b) for så vidt angår EU-parten, en fysisk person med national tilknytning til en medlemsstat, og centralregering: a) for så vidt angår Canada, Canadas regering, og b) for så vidt angår EU-parten, Den Europæiske Union eller medlemsstaternes nationale regeringer.





ARTIKEL 1.3 Geografisk anvendelsesområde Medmindre andet er fastsat, finder denne aftale anvendelse på: a) for så vidt angår Canada: i) Canadas landområde, luftrum, indre farvande og søterritorium ii) Canadas eksklusive økonomiske zone, som fastsat i den interne lovgivning, i overensstemmelse med del V i De Forenede Nationers havretskonvention, indgået den 10. december 1982 i Montego Bay ("UNCLOS"), og iii) Canadas kontinentalsokkel, som fastsat i den interne lovgivning, i overensstemmelse med del IV i UNCLOS b) for så vidt angår Den Europæiske Union: de territorier, hvor traktaten om Den Europæiske Union og traktaten om Den Europæiske Unions funktionsmåde finder anvendelse, og på de vilkår, der er fastlagt i disse traktater. For så vidt angår bestemmelserne vedrørende toldbehandlingen af varer finder denne aftale også anvendelse på de områder af EU's toldområde, der ikke er omfattet af første punktum i dette litra.



AFDELING B Indledende bestemmelser

ARTIKEL 1.4 Oprettelse af et frihandelsområde Parterne i denne aftale opretter herved et frihandelsområde i overensstemmelse med artikel XXIV i GATT 1994 og artikel V i GATS. ARTIKEL 1.5 Forholdet til WTO-overenskomsten og andre aftaler Parterne bekræfter deres rettigheder og forpligtelser over for hinanden i henhold til WTO-overenskomsten og andre aftaler, som de er part i.



ARTIKEL 1.6 Henvisning til andre aftaler

Når der i denne aftale henvises til eller når der ved henvisning inkorporeres andre aftaler eller retsakter, helt eller delvis, omfatter disse henvisninger: a) tilhørende bilag, protokoller, fodnoter, fortolkende bemærkninger og forklarende bemærkninger, og b) efterfølgeraftaler, som begge parter er part i, eller ændringer, der er bindende for parterne, undtagen hvis henvisningen bekræfter eksisterende rettigheder. ARTIKEL 1.7 Henvisning til lovgivning Når der i denne aftale henvises til love, enten generelt eller ved henvisning til en særlig bestemmelse, en særlig forordning eller et særligt direktiv, skal dette forstås som en henvisning til disse love med eventuelle senere ændringer, medmindre andet er angivet.



ARTIKEL 1.8 Forpligtelsernes omfang 1. Hver af parterne har det fulde ansvar for overholdelsen af alle bestemmelser i denne aftale.

2. Hver af parterne skal sikre, at alle nødvendige foranstaltninger træffes for at gennemføre alle bestemmelser i denne aftale, herunder at de overholdes på alle regeringsniveauer. ARTIKEL 1.9 Rettigheder og forpligtelser vedrørende vand 1. Parterne anerkender, at vand i sin naturlige tilstand, herunder vand i søer, floder, reservoirer, vandførende lag og vandbassiner, ikke udgør en vare eller et produkt. Dette vand er således kun omfattet af kapitel toogtyve (handel og bæredygtig udvikling) og fireogtyve (handel og miljø). 2. Hver af parterne har ret til at beskytte og bevare sine naturlige vandreserver. Intet i denne aftale forpligter en part til at tillade kommerciel anvendelse af vand til noget formål, herunder indvinding, ekstraktion eller omledning med henblik på bulkeksport. 3. Tillader en part kommerciel anvendelse af en specifik vandreserve, skal det ske på en måde, der er i overensstemmelse med denne aftale.



ARTIKEL 1.10 Personer, der udøver delegeret regeringsmyndighed

Medmindre andet er fastsat i denne aftale, skal hver af parterne sikre, at en person, der har fået delegeret regulerende, administrativ eller anden regeringsmyndighed af en part på et hvilket som helst regeringsniveau, handler i overensstemmelse med partens forpligtelser som fastsat i henhold til denne aftale ved udøvelsen af denne myndighed. KAPITEL TO NATIONAL BEHANDLING OG MARKEDSADGANG FOR VARER ARTIKEL 2.1 Mål Parterne skal gradvist liberalisere handel med varer i overensstemmelse med de i denne aftale fastsatte bestemmelser i en overgangsperiode begyndende på tidspunktet for denne aftales ikrafttræden.

ARTIKEL 2.2 Anvendelsesområde

Dette kapitel finder anvendelse på en parts handel med varer som defineret i kapitel et (generelle definitioner og indledende bestemmelser), medmindre andet er fastsat i denne aftale. ARTIKEL 2.3 National behandling 1. Hver af parterne indrømmer national behandling for varer fra den anden part i overensstemmelse med artikel III i GATT 1994. Med henblik herpå er artikel III i GATT 1994 inkorporeret i og gjort til en del af denne aftale. 2. For så vidt angår enhver anden regering i Canada end på føderalt niveau eller en regering i eller inden for en EU-medlemsstat skal der i stk. 1 forstås en behandling, der ikke er mindre gunstig end den, der indrømmes af en sådan regering for tilsvarende, direkte konkurrerende eller substituerbare varer fra henholdsvis Canada eller EU-medlemsstaten.



3. Denne artikel finder ikke anvendelse på en foranstaltning, herunder en foranstaltnings fortsættelse, omgående fornyelse eller ændring, vedrørende canadiske punktafgifter på absolut alkohol, som tariferet under toldposition 2207.10.90 i Canadas liste over indrømmelser (Liste V), der er bilagt Marrakeshprotokollen til den almindelige overenskomst om told og udenrigshandel 1994, indgået den 15. april 1994 ("Marrakeshprotokollen"), der anvendes til fremstilling under Excise Act, 2001, S.C. 2002, c. 22. ARTIKEL 2.4 Nedsættelse og afskaffelse af told ved import 1. Hver af parterne skal nedsætte eller afskaffe told på varer med oprindelse i den anden part i overensstemmelse med toldafviklingsplanerne i bilag 2-A. I dette kapitel forstås ved "med oprindelse" oprindelse i en af parterne i henhold til de oprindelsesregler, der er fastsat i protokollen om oprindelsesregler og oprindelsesprocedurer.

2. Den basistoldsats, der gøres til genstand for successive nedsættelser i henhold til stk. 1, er for hver enkelt vare anført i bilag 2-A til denne aftale. 3. For varer, der er omfattet af toldpræferencer som fastsat i en parts toldafviklingsplan i bilag 2-A, skal hver af parterne for varer med oprindelse i den anden part anvende den laveste af de toldsatser, der opnås ved sammenligning mellem den sats, der beregnes i henhold til denne parts plan, og dens gældende mestbegunstigelsessats.



4. Parterne kan, efter anmodning fra en af parterne, konsultere hinanden med henblik på at overveje en fremskyndelse og en udvidelse af omfanget af afskaffelsen af told på varer ved indbyrdes import. En beslutning vedrørende en fremskyndelse eller afskaffelse af told på en vare, der træffes af Det Blandede CETA-Udvalg, har forrang for enhver toldsats eller afviklingskategori, der for den pågældende vare er fastsat i henhold til parternes planer i bilag 2-A, når den er godkendt af hver af parterne i overensstemmelse med deres gældende retlige procedurer. ARTIKEL 2.5 Restriktion af toldgodtgørelses-, toldudsættelses- og toldsuspensionsordninger 1. En part skal ikke refundere, udsætte eller suspendere en told, der er betalt eller skal betales på en vare uden oprindelsesstatus, der importeres ind i sit territorium, under forudsætning af, at varen, eller en identisk, ækvivalent eller tilsvarende substitutionsvare, anvendes som materiale i produktionen af en anden vare, der efterfølgende eksporteres til den anden parts territorium under præferencetoldbehandling i henhold til denne aftale, jf. dog stk. 2 og 3. 2. Stk. 1 finder ikke anvendelse på en parts ordning for toldnedsættelse, -suspension eller udsættelse, uanset om den er permanent eller midlertidig, når nedsættelsen, suspensionen eller udsættelsen ikke udtrykkeligt er betinget af eksporten af en vare. 3. Stk. 1 finder ikke anvendelse før tre år efter denne aftales ikrafttræden.





ARTIKEL 2.6 Told, skatter og andre gebyrer og afgifter ved eksport Ingen af parterne må opretholde eller indføre told, skatter eller andre gebyrer og afgifter, der pålægges ved eller i forbindelse med eksport af en vare til den anden part, og ej heller interne skatter, gebyrer eller afgifter for varer, der eksporteres til den anden part, som overstiger de skatter, gebyrer og afgifter, der pålægges tilsvarende varer bestemt til internt salg. ARTIKEL 2.7 Status quo 1. Ingen af parterne må ved denne aftales ikrafttræden forhøje en told, der var gældende ved ikrafttrædelsen, eller indføre en ny told på en vare med oprindelse i en af parterne. 2. En part kan, uanset stk. 1: a) ændre en told, der ikke er omfattet af denne aftale, for en vare, for hvilken der ikke anmodes om toldpræference i henhold til denne aftale b) efter en unilateral nedsættelse forhøje en told, så den igen kommer op på det niveau, der er fastsat i dens toldafviklingsplan i bilag 2-A, eller





c) opretholde eller forhøje en told som tilladt i henhold til denne aftale eller enhver aftale under WTO-overenskomsten. 3. Kun Canada kan anvende en særlig beskyttelse i henhold til artikel 5 i WTO-aftalen om landbrug, jf. dog stk. 1 og 2. Der kan udelukkende anvendes en særlig beskyttelse for så vidt angår varer, som er henhørende under positioner med anførelsen "SSG" i Canadas plan i bilag 2-A. Anvendelsen af denne særlige beskyttelse er begrænset til import, der ikke er omfattet af toldpræference, og i tilfælde af import, der er omfattet af et toldkontingent, til import over adgangsforpligtelsen. ARTIKEL 2.8 Midlertidig suspension af præferencetoldbehandling 1. En part kan i overensstemmelse med stk. 2 til 5 midlertidigt suspendere præferencetoldbehandlingen under denne aftale for så vidt angår en vare, der eksporteres eller produceres af en person fra den anden part, hvis parten: a) som følge af en undersøgelse baseret på objektive, vægtige og verificerbare oplysninger, konstaterer, at en person fra den anden part har begået systematiske overtrædelser af toldlovgivningen for at opnå præferencetoldbehandling under denne aftale, eller



b) konstaterer, at den anden part systematisk og uberettiget nægter at samarbejde i forbindelse med undersøgelsen af overtrædelser af toldlovgivningen under artikel 6.13.4 (samarbejde), og at den part, der anmoder om samarbejde, baseret på objektive, vægtige og verificerbare oplysninger har rimelige grunde til at konkludere, at den pågældende person fra den anden part har begået systematiske overtrædelser af toldlovgivningen for at opnå præferencetoldbehandling under denne aftale. 2. En part, som har foretaget en konstatering som omhandlet i stk. 1, skal: a) underrette den anden parts toldmyndighed og fremlægge de oplysninger og beviser, som ligger til grund for konstateringen

b) indlede konsultationer med myndighederne fra den anden part for at finde frem til en gensidigt acceptabel løsning på de problemer, der er blevet konstateret, og c) give skriftlig meddelelse til den pågældende person fra den anden part, herunder de oplysninger, der ligger til grund for konstateringen. 3. Har myndighederne ikke fundet en gensidigt acceptabel løsning efter senest 30 dage, skal den part, der har foretaget konstateringen, indbringe sagen for Toldsamarbejdsudvalget.



4. Har Toldsamarbejdsudvalget ikke fundet en løsning efter senest 60 dage, kan den part, der har foretaget konstateringen, midlertidigt suspendere præferencetoldbehandlingen under denne aftale for så vidt angår den pågældende vare fra den pågældende person fra den anden part. Den midlertidige suspension finder ikke anvendelse på en vare, der allerede befinder sig i transit mellem parterne på den dag, hvor den midlertidige suspension træder i kraft. 5. Den part, der anvender den midlertidige suspension i henhold til stk. 1, skal kun gøre dette i en periode, der står i et rimeligt forhold til den indvirkning, som situationen, der har ført til konstateringen under stk. 1, har på denne parts finansielle interesser, dog højst 90 dage. Har parten rimelige grunde, baseret på objektive, vægtige og verificerbare oplysninger, til at antage, at de forhold, der gav anledning til den oprindelige suspension, ikke har ændret sig efter perioden på de 90 dage, kan parten forny denne suspension i en periode på højst 90 dage. Den oprindelige suspension og enhver fornyet suspension er genstand for regelmæssige konsultationer i Toldsamarbejdsudvalget. ARTIKEL 2.9 Gebyrer og andre afgifter 1. En part skal, i overensstemmelse med artikel VIII i GATT 1994, ikke indføre eller opretholde et gebyr eller en afgift på eller i forbindelse med import eller eksport af en parts vare, der ikke står i rimeligt forhold til omkostningerne ved de tjenesteydelser, der ydes, eller som udgør en indirekte beskyttelse af indenlandske varer eller en beskatning af import eller eksport til fiskale formål.



2. Det præciseres, at stk. 1 ikke forhindrer en part i at pålægge en told eller en afgift som omhandlet i litra a) til c) i definitionen af told under artikel 1.1 (alment gældende definitioner).

ARTIKEL 2.10 Varer, der genindføres efter reparation eller ændring 1. I forbindelse med denne artikel forstås ved reparation eller ændring enhver behandling af en vare med henblik på at udbedre funktionsfejl eller materielle skader for således at genetablere varens oprindelige tilstand eller sikre, at den er i overensstemmelse med de tekniske driftskrav, og uden hvilken varen ikke længere kan anvendes på normal måde til det formål, den er bestemt til. Reparation eller ændring af en vare omfatter genetablering og vedligeholdelse, men ikke en behandling eller en forarbejdning, hvormed: a) varens grundlæggende karakteristika tilintetgøres eller der skabes en ny eller kommercielt anderledes vare b) et halvfabrikata omformes til helfabrikata, eller c) der foretages en væsentlig ændring af en vares funktion.



2. En part skal ikke lægge told på en vare, uanset dens oprindelse, som genindføres på dens territorium, efter at denne vare har været midlertidigt eksporteret fra dens territorium til den anden parts territorium med henblik på reparation eller ændring, uanset om en sådan reparation eller ændring kunne være blevet udført på den parts territorium, hvorfra varen blev eksporteret med henblik på reparation eller ændring, jf. dog fodnote 1, . 3. Stk. 2 finder ikke anvendelse på varer, der mod kaution importeres til frihandelszoner eller med tilsvarende status, og som efterfølgende eksporteres med henblik på reparation, og som ikke genindføres mod kaution til frihandelszoner eller med tilsvarende status. 4. En part må ikke lægge told på en vare, uanset oprindelse, der importeres midlertidigt fra den anden parts territorium med henblik på reparation eller ændring.

ARTIKEL 2.11 Import- og eksportrestriktioner 1. Medmindre andet er fastsat i denne aftale, må parterne ikke indføre eller opretholde forbud eller restriktioner på import af varer fra den anden part eller på eksport eller salg til eksport af varer bestemt til den anden parts territorium, jf. dog artikel XI i GATT 1994. Med henblik herpå er artikel XI i GATT 1994 inkorporeret i og gjort til en del af denne aftale.



2. Indfører eller opretholder en part et forbud eller en restriktion ved import fra eller eksport af en vare til et tredjeland, kan denne part: a) begrænse eller forbyde import fra den anden parts territorium af en vare fra dette tredjeland, eller b) begrænse eller forbyde eksport af en vare til dette tredjeland gennem den anden parts territorium. 3. Indfører eller opretholder en part et forbud eller en restriktion ved import af en vare fra et tredjeland, skal parterne, efter anmodning fra den anden part, indgå drøftelser med henblik på at undgå enhver utidig indblanding i eller forvrængning af den anden parts prisfastsættelses-, markedsførings- eller distributionsordninger. 4. Denne artikel finder ikke anvendelse på en foranstaltning, herunder videreførelse, omgående fornyelse eller ændring af en sådan foranstaltning, for så vidt angår: a) eksport af tømmer af enhver art. Ophører en part med at kræve eksporttilladelser for tømmer bestemt til et tredjeland, vil denne part definitivt ophøre med at kræve eksporttilladelser for tømmer bestemt til den anden part

b) i en periode på tre år efter denne aftales ikrafttræden eksport af uforarbejdet fisk i henhold til gældende lovgivning i Newfoundland og Labrador



c) canadiske punktafgifter på absolut alkohol som tariferet under position 2207.10.90 i Canadas liste over indrømmelser, der er bilagt Marrakesh-protokollen (liste V), der anvendes til fremstilling under bestemmelserne i Excise Act, 2001, S.C. 2002, c. 22, og d) import af brugte køretøjer til Canada, der ikke er i overensstemmelse med de canadiske sikkerheds- og miljøkrav. ARTIKEL 2.12 Andre bestemmelser vedrørende handel med varer Hver af parterne skal bestræbe sig på at sikre, at en vare fra den anden part, som er blevet importeret til og på lovlig vis solgt eller udbudt til salg hvor som helst på den importerende parts territorium, også kan sælges eller udbydes til salg på hele den importerende parts territorium. ARTIKEL 2.13 Udvalget for Varehandel

1. De opgaver, der varetages af Udvalget for Varehandel, som er nedsat i medfør af artikel 26.2.1, litra a), omfatter: a) at fremme handel med varer mellem parterne, herunder via konsultationer om fremskyndelse af afskaffelsen af told i henhold til denne aftale og andre spørgsmål, som måtte være relevante



b) at anbefale Det Blandede CETA-Udvalg om ændringer eller udvidelser af enhver bestemmelse i denne aftale vedrørende det harmoniserede system, og c) straks at behandle spørgsmål vedrørende varebevægelser via parternes importsteder. 2. Udvalget for Varehandel kan fremsætte udkast til afgørelse til Det Blandede CETA-Udvalg om en fremskyndelse eller ophævelse af punktafgifter på en vare. 3. Landbrugsudvalget, som er nedsat i medfør af artikel 26.2.1, litra a) (specialudvalg), skal: a) holde møde senest 90 dage efter, at en part har anmodet derom b) danne forum for parternes drøftelser om spørgsmål vedrørende landbrugsvarer, som er omfattet af denne aftale, og c) henvise ethvert uafklaret spørgsmål under litra b) til Udvalget for Varehandel. 4. Parterne er bekendt med samarbejdet og udvekslingen af oplysninger om landbrugsspørgsmål inden for rammerne af den årlige landbrugsdialog mellem Canada og Den Europæiske Union (annual CanadaEuropean Union Agriculture Dialogue), som fastsat i brevvekslingen af 14. juli 2008. Er det relevant, kan landbrugsdialogen anvendes i forbindelse med stk. 3.





KAPITEL TRE AFBØDENDE FORANSTALTNINGER PÅ HANDELSOMRÅDET AFDELING A Antidumping- og udligningsforanstaltninger ARTIKEL 3.1 Almindelige bestemmelser vedrørende antidumping- og udligningsforanstaltninger 1. Parterne bekræfter deres rettigheder og forpligtelser i medfør af artikel VI i GATT 1994, antidumpingaftalen og SCM-aftalen. 2. Protokollen om oprindelsesregler og oprindelsesprocedurer finder ikke anvendelse på antidumping- og udligningsforanstaltninger.





ARTIKEL 3.2 Gennemsigtighed 1. Hver af parterne skal anvende antidumping- og udligningsforanstaltninger i henhold til de relevante WTO-bestemmelser og i overensstemmelse med principperne om en retfærdig og gennemsigtig proces. 2. Parterne skal, umiddelbart efter indførelsen af midlertidige foranstaltninger og under alle omstændigheder inden en endelig konstatering, sikre en fuldstændig og formålstjenlig fremlæggelse af alle de vigtigste kendsgerninger og betragtninger, der ligger til grund for beslutningen om at indføre endelige foranstaltninger. Dette berører ikke anvendelsen af artikel 6, stk. 5, i antidumpingaftalen og artikel 12, stk. 4, i SCM-aftalen. 3. Forudsat at det ikke forsinker gennemførelsen af undersøgelsen unødigt, skal alle berørte parter i en antidumping- og antisubsidieundersøgelse have mulighed for at forsvare deres interesser. ARTIKEL 3.3 Hensynet til offentlighedens interesser og lavere told 1. Hver parts myndigheder skal tage hensyn til de oplysninger, der leveres i henhold til den pågældende parts lovgivning, om hvorvidt indførelsen af en antidumping- eller udligningstold ikke er i offentlighedens interesse.





2. Efter at have gennemgået de i stk. 1 omhandlede oplysninger, kan den pågældende parts myndigheder overveje, om størrelsen af den antidumping- eller udligningstold, der skal pålægges, skal være lig med den fulde dumpingmargen eller det fulde subsidiebeløb, eller et lavere beløb, i overensstemmelse med partens lovgivning. AFDELING B Globale beskyttelsesforanstaltninger ARTIKEL 3.4 Almindelige bestemmelser vedrørende globale beskyttelsesforanstaltninger 1. Parterne bekræfter deres rettigheder og forpligtelser vedrørende globale beskyttelsesforanstaltninger i henhold til artikel XIX i GATT 1994 og aftalen om beskyttelsesforanstaltninger. 2. Protokollen om oprindelsesregler og oprindelsesprocedurer finder ikke anvendelse på globale beskyttelsesforanstaltninger.



ARTIKEL 3.5

Gennemsigtighed 1. Efter anmodning fra den eksporterende part skal den part, der indleder en beskyttelsesundersøgelse eller har til hensigt at træffe foreløbige eller endelige, globale beskyttelsesforanstaltninger, straks forelægge: a) de i artikel 12, stk. 2, i aftalen om beskyttelsesforanstaltninger omhandlede oplysninger i det format, der foreskrives af WTO’s Komité for Beskyttelsesforanstaltninger b) den offentlige udgave af klagen, der blev indgivet af den indenlandske erhvervsgren, hvis dette er relevant, og c) en offentlig rapport om de resultater og begrundede konklusioner om alle relevante faktiske og retlige spørgsmål, der tages i betragtning ved undersøgelsen af beskyttelsesforanstaltninger. Den offentlige rapport skal omfatte en analyse af årsagssammenhæng mellem skade og skadeforvoldende faktorer og den metode, der anvendes til at definere de globale beskyttelsesforanstaltninger. 2. Ved afgivelse af oplysninger i henhold til denne artikel skal den importerende part tilbyde at føre konsultationer med den eksporterende part for at gennemgå de fremlagte oplysninger.



ARTIKEL 3.6 Indførelse af endelige foranstaltninger 1. Indfører en part globale beskyttelsesforanstaltninger, skal den tilstræbe at gøre dette på en måde, der griber mindst muligt ind i den bilaterale handel.

2. Den importerende part skal tilbyde at føre konsultationer med den eksporterende part for at undersøge den i stk. 1 omhandlede sag. Den importerende part må ikke træffe foranstaltninger før 30 dage efter at have tilbudt at føre konsultationer. AFDELING C Generelle bestemmelser ARTIKEL 3.7 Udelukkelse fra tvistbilæggelse Dette kapitel er ikke omfattet af kapitel niogtyve (tvistbilæggelse).



KAPITEL FIRE TEKNISKE HANDELSHINDRINGER

ARTIKEL 4.1 Anvendelsesområde og definitioner 1. Dette kapitel finder anvendelse på udarbejdelse, vedtagelse og anvendelse af tekniske forskrifter, standarder og overensstemmelsesvurderingsprocedurer, som kan påvirke parternes indbyrdes handel med varer. 2. Dette kapitel finder ikke anvendelse på: a) specifikationer vedrørende indkøb udarbejdet af et regeringsorgan med henblik på regeringsorganers produktion eller forbrug, eller b) en sundheds- og plantesundhedsforanstaltning som defineret i bilag A til SPS-aftalen. 3. Medmindre denne aftale, herunder de inkorporerede bestemmelser fra TBT-aftalen i henhold til artikel 4.2, definerer eller giver en betydning til et udtryk, har de generelle udtryk i forbindelse med standardisering og procedurerne for overensstemmelsesvurdering normalt den betydning, der gives dem ifølge de definitioner, der er vedtaget inden for FN-systemet og de internationale standardiseringsorganisationer, under hensyntagen til den sammenhæng, hvori de forekommer, og til formålet med dette kapitel.



4. Henvisninger i dette kapitel til tekniske forskrifter, standarder og procedurerne for overensstemmelsesvurdering omfatter ændringer heraf og tilføjelser til reglerne eller produktdækningen heri, med undtagelse af uvæsentlige ændringer og tilføjelser. 5. Artikel 1.8.2 (forpligtelsernes omfang) finder ikke anvendelse på artikel 3, 4, 7, 8 og 9 i TBT-aftalen, som er inkorporeret i denne aftale.

ARTIKEL 4.2 Inkorporering af TBT-aftalen 1. Følgende bestemmelser i TBT-aftalen er hermed inkorporeret i og gjort til en del af denne aftale: a) artikel 2 (centrale regeringsorganers udarbejdelse, vedtagelse og anvendelse af tekniske forskrifter) b) artikel 3 (lokale regeringsorganers og ikke-regeringsorganers udarbejdelse, vedtagelse og anvendelse af tekniske forskrifter) c) artikel 4 (udarbejdelse, vedtagelse og anvendelse af standarder) d) artikel 5 (centrale regeringsorganers procedurer for overensstemmelsesvurdering)



e) artikel 6 (centrale regeringsorganers godkendelse af overensstemmelsesvurderinger), uden at dette begrænser en parts rettigheder eller forpligtelser i henhold til protokollen om gensidig accept af resultaterne af overensstemmelsesvurdering, og protokollen om gensidig anerkendelse af overensstemmelses- og håndhævelsesprogrammet for god fremstillingspraksis for farmaceutiske produkter f) artikel 7 (lokale regeringsorganers procedurer for overensstemmelsesvurdering)

g) artikel 8 (ikke-regeringsorganers procedurer for overensstemmelsesvurdering) h) artikel 9 (internationale og regionale systemer) i) bilag 1 (termer og definitioner i forbindelse med denne aftale), og j) bilag 3 (kodeks for god praksis ved udarbejdelse, vedtagelse og anvendelse af standarder). 2. Udtrykket "medlemmer" i de inkorporerede bestemmelser har samme betydning i denne aftale som i TBT-aftalen. 3. For så vidt angår artikel 3, 4, 7, 8 og 9 i TBT-aftalen kan kapitel niogtyve (tvistbilæggelse) anvendes i tilfælde, hvor en part mener, at den anden part ikke har opnået tilfredsstillende resultater i henhold til disse artikler, og at dens handelsinteresser berøres i væsentlig grad. I denne henseende skal disse resultater være ækvivalente med dem, der kunne forventes, hvis det pågældende organ var en part.



ARTIKEL 4.3 Samarbejde Parterne skal styrke deres samarbejde for så vidt angår tekniske forskrifter, standarder, metrologi, procedurer for overensstemmelsesvurdering, markedsovervågning eller kontrol- og håndhævelsesaktiviteter for at befordre handelen mellem parterne, jf. kapitel enogtyve (reguleringssamarbejde). Dette kan omfatte fremme og tilskyndelse til samarbejde mellem parternes respektive offentlige eller private organisationer med ansvar for metrologi, standardisering, prøvning, certificering og akkreditering, markedstilsyn eller overvågnings- og håndhævelsesaktiviteter og, i særdeleshed, tilskyndelse af deres akkrediterings- og overensstemmelsesvurderingsorganer til at deltage i samarbejdsordninger, der fremmer accepten af overensstemmelsesvurderingsresultater.

ARTIKEL 4.4 Tekniske forskrifter 1. Parterne forpligter sig til at samarbejde i det omfang, det er muligt, for at sikre, at deres tekniske forskrifter er forenelige med hinanden. Tilkendegiver en part en interesse i at udvikle en teknisk forskrift med samme eller et lignende anvendelsesområde som én, der findes i eller er under forberedelse hos den anden part, skal den anden part på anmodning forelægge den første part, i det omfang det er praktisk muligt, de relevante oplysninger, undersøgelser og data, som har ligget til grund for udarbejdelsen af den tekniske forskrift, uanset om den er vedtaget eller under udarbejdelse. Parterne erkender, at det kan være nødvendigt at præcisere og nå til enighed om anvendelsesområdet for en specifik anmodning, og at fortrolige oplysninger kan tilbageholdes.

2. En part, der har udarbejdet en teknisk forskrift, som den anser for at svare til en teknisk forskrift i den anden part, og som har forenelige mål og produktdækning, kan anmode om, at den anden part anerkender den tekniske forskrift som ækvivalent. Parten skal fremsætte anmodningen skriftligt og angive detaljeret begrundelse for, hvorfor den tekniske forskrift skal anses for at være ækvivalent, herunder med hensyn til produktdækningen. Den part, der ikke er enig i, at den tekniske forskrift er ækvivalent, skal give til den anden part, efter anmodning herom, en begrundelse for sin afgørelse. ARTIKEL 4.5 Overensstemmelsesvurdering Parterne respekterer protokollen om gensidig accept af resultaterne af overensstemmelsesvurdering og protokollen om gensidig anerkendelse af overensstemmelses- og håndhævelsesprogrammet vedrørende god fremstillingspraksis for farmaceutiske produkter.



ARTIKEL 4.6

Gennemsigtighed 1. Hver af parterne skal sikre, at der forefindes gennemsigtighedsprocedurer i forbindelse med udviklingen af tekniske forskrifter og procedurer for overensstemmelsesvurdering, der gør det muligt for parternes interesserede parter at deltage på et passende tidligt stadium, når der stadig kan foretages ændringer og tages hensyn til bemærkninger, medmindre hastende problemer med hensyn til sikkerhed, sundhed, miljøbeskyttelse eller national sikkerhed opstår eller truer med at opstå. Er en høringsprocedure i forbindelse med udarbejdelsen af tekniske forskrifter eller procedurer for overensstemmelsesvurdering åben for offentligheden, tillader parterne hver især, at personer fra den anden part deltager på vilkår, der ikke er mindre gunstige end dem, der indrømmes personer, som er etableret på den pågældende parts territorium. 2. Parterne skal fremme et tættere samarbejde mellem de standardiseringsorganer, der er beliggende inden for deres respektive territorier, med henblik på at befordre bl.a. udveksling af oplysninger om deres respektive aktiviteter samt harmonisering af standarder, der bygger på fælles interesse og gensidighed, i henhold til nærmere bestemmelser, der skal vedtages af de pågældende standardiseringsorganer. 3. Hver af parterne skal bestræbe sig på at give en frist på mindst 60 dage efter fremsendelsen til WTO's centralregister for notifikationer af foreslåede tekniske forskrifter og procedurer for overensstemmelsesvurdering, således at den anden part har mulighed for at fremsætte skriftlige bemærkninger, medmindre hastende problemer med hensyn til sikkerhed, sundhed, miljøbeskyttelse eller national sikkerhed opstår eller truer med at opstå. Parterne skal velvilligt overveje en rimelig anmodning om forlængelse af fristen for fremsættelse af bemærkninger.



4. Modtager en part bemærkninger til sin foreslåede tekniske forskrift eller procedure for overensstemmelsesvurdering fra den anden part, skal den skriftligt besvare disse bemærkninger, før den tekniske forskrift eller proceduren for overensstemmelsesvurdering vedtages. 5. Hver af parterne skal senest på datoen for offentliggørelse af den vedtagne tekniske forskrift eller procedure for overensstemmelsesvurdering offentliggøre eller på anden måde gøre offentligt tilgængelig via trykte eller elektroniske medier sine svar eller en sammenfatning af sine svar på de væsentlige bemærkninger, som den modtager. 6. Hver af parterne skal efter anmodning fra den anden part give oplysninger om formålet med samt retsgrundlaget og begrundelsen for en teknisk forskrift eller en procedure for overensstemmelsesvurdering, som en part har vedtaget eller agter at vedtage. 7. En part skal velvilligt overveje en rimelig anmodning fra den anden part, der er modtaget inden for udløbet af perioden for fremsættelse af bemærkninger efter fremlæggelsen af en foreslået teknisk forskrift, om at iværksætte eller forlænge tidsrummet mellem vedtagelsen af den tekniske forskrift og den dag, hvor den træder i kraft, medmindre forlængelsen ikke gør det muligt at opfylde de forfulgte legitime mål. 8. Hver af parterne skal sikre, at de tekniske forskrifter og procedurer for overensstemmelsesvurdering, de vedtager, offentliggøres på officielle websteder. 9. Tilbageholder en part ved et importsted en vare indført fra den anden parts territorium med den begrundelse, at varen ikke overholder en teknisk forskrift, skal den uden unødig forsinkelse underrette importøren om grundene til tilbageholdelse af varen.





ARTIKEL 4.7 Forvaltning af kapitlet 1. Parterne skal samarbejde om spørgsmål, der er omfattet af dette kapitel. Parterne er enige om, at Udvalget for Varehandel, som er nedsat i medfør af artikel 26.2.1, litra a): a) skal forvalte gennemførelsen af dette kapitel b) straks skal behandle ethvert spørgsmål, der rejses af en part vedrørende udarbejdelse, vedtagelse eller anvendelse af standarder, tekniske forskrifter og procedurer for overensstemmelsesvurdering c) på en parts anmodning skal befordre drøftelsen af den vurdering af den reelle eller potentielle risiko, som er foretaget af den anden part d) skal tilskynde til samarbejde mellem parternes standardiseringsorganer og overensstemmelsesvurderingsorganer e) skal udveksle oplysninger om standarder, tekniske forskrifter eller procedurer for overensstemmelsesvurdering, herunder tredjemands eller internationale organers, hvor der er en fælles interesse i at gøre dette f) skal foretage en fornyet undersøgelse af dette kapitel på baggrund af udviklingen i WTO’s udvalg vedrørende tekniske handelshindringer eller i henhold til TBT-aftalen, og om nødvendigt udarbejde henstillinger om ændring af dette kapitel til behandling i Det Blandede CETA-Udvalg





g) skal træffe andre foranstaltninger, som parterne skønner vil bistå dem med at gennemføre dette kapitel og TBT-aftalen samt med at fremme handelen mellem parterne, og h) skal rapportere til Det Blandede CETA-Udvalg om gennemførelsen af dette kapitel, hvis det er relevant. 2. Er parterne ikke i stand til at løse et spørgsmål, der er omfattet af dette kapitel, i Udvalget for Varehandel, efter anmodning fra en part, kan det Blandede CETA-Udvalg nedsætte en teknisk ad hoc-arbejdsgruppe til at finde handelsfremmende løsninger. Er en part ikke enig i en anmodning fra den anden part om at etablere en teknisk arbejdsgruppe, skal den, på anmodning, begrunde sin beslutning. Parterne skal i fællesskab lede den tekniske arbejdsgruppe. 3. Har en part anmodet om oplysninger, skal den anden part i henhold til bestemmelserne i dette kapitel forelægge oplysninger på papir eller i elektronisk format inden for et rimeligt tidsrum. Parten skal bestræbe sig på at reagere på enhver anmodning om oplysninger senest inden 60 dage.



KAPITEL FEM SUNDHEDS- OG PLANTESUNDHEDFORANSTALTNINGER ARTIKEL 5.1 Definitioner

1. I dette kapitel anvendes følgende definitioner: a) definitionerne i bilag A til SPS-aftalen b) de definitioner, der er vedtaget inden for rammerne af Codex Alimentarius-Kommissionen ("Codex") c) de definitioner, der er vedtaget inden for rammerne af Verdensorganisationen for Dyresundhed ("OIE") d) de definitioner, der er vedtaget inden for rammerne af den internationale plantebeskyttelseskonvention ("IPPC") e) beskyttet zone i forbindelse med en bestemt reguleret skadegører: et formelt afgrænset geografisk område i Unionen, hvor den pågældende skadegører ikke er etableret, til trods for at betingelserne er gunstige for dens etablering og dens tilstedeværelse i andre dele af Den Europæiske Union, og



f) en kompetent myndighed i en part: en myndighed, der er anført i bilag 5-A. 2. I tilslutning til stk. 1 finder definitionerne i SPS-aftalen anvendelse ved en eventuel uoverensstemmelse mellem de definitioner, der er vedtaget inden for rammerne af Codex, OIE, IPPC og definitionerne i henhold til SPS-aftalen. ARTIKEL 5.2

Mål Målene med dette kapitel er: a) at beskytte menneskers, dyrs og planters liv og sundhed og samtidig fremme handelen b) at sikre, at parternes sundheds- og plantesundhedsforanstaltninger ("SPS") ikke skaber uberettigede handelshindringer, og c) at fremme gennemførelsen af SPS-aftalen. ARTIKEL 5.3 Anvendelsesområde Dette kapitel finder anvendelse på alle SPS-foranstaltninger, der direkte eller indirekte kan påvirke handelen mellem parterne.





ARTIKEL 5.4 Rettigheder og forpligtelser Parterne bekræfter deres rettigheder og forpligtelser i henhold til SPS-aftalen. ARTIKEL 5.5 Tilpasning til regionale forhold 1. For så vidt angår dyr, animalske produkter og animalske biprodukter: a) anerkender parterne begrebet zoneinddeling, og de har besluttet at anvende dette begreb for de sygdomme, der er opført i bilag 5-B b) fastsætter parterne principper og retningslinjer med henblik på at anerkende regionale betingelser, skal de anføre disse i bilag 5-C c) ved anvendelse af litra a) skal den importerende part basere sin sundhedsforanstaltning, der gælder for den eksporterende part, hvis territorium er berørt af en sygdom, der er opført i bilag 5-B, på den beslutning om zoneinddeling, der er truffet af den eksporterende part, forudsat at den importerende part finder det godtgjort, at den eksporterende parts beslutning om zoneinddeling er i overensstemmelse med de principper og retningslinjer, som parterne har fastsat i bilag 5-C, og er baseret på relevante internationale standarder, retningslinjer og anbefalinger. Den importerende part kan anvende enhver supplerende foranstaltning med henblik på at opnå det sundhedsbeskyttelsesniveau, som den finder passende





d) mener en af parterne at have en særlig status med hensyn til en sygdom, der ikke er opført i bilag 5-B, kan den anmode om anerkendelse af denne status. Den importerende part kan kræve yderligere garantier i forbindelse med import af levende dyr, animalske produkter og animalske biprodukter, alt efter den aftalte status, der anerkendes af den importerende part, herunder de særlige betingelser, der er fastlagt i bilag 5-E, og e) parterne anerkender begrebet segmentering og er enige om at samarbejde på dette område. 2. For så vidt angår planter og planteprodukter: a) når den importerende part indfører eller opretholder sine plantesundhedsforanstaltninger, skal den tage hensyn til bl.a. status for skadegørere i et område, som f.eks. et skadegørerfrit område, skadegørerfrit produktionssted, skadegørerfrit produktionsfacilitet, et område med lav forekomst af skadegørere og en beskyttet zone, som den eksporterende part har udarbejdet, og b) fastsætter parterne principper og retningslinjer med henblik på at anerkende regionale betingelser, skal de anføre disse i bilag 5-C.



ARTIKEL 5.6 Ækvivalens 1. Den importerende part skal anerkende den eksporterende parts SPS-foranstaltning som ækvivalent med sin egen, hvis den eksporterende part over for den eksporterende part objektivt godtgør, at dens foranstaltning medfører det SPS-beskyttelsesniveau, som den importerende part finder passende. 2. Bilag 5-D indeholder principper og retningslinjer for at fastsætte, anerkende og opretholde ækvivalens.

3. I bilag 5-E fastsættes: a) det område, hvor hvilket den importerende part anerkender, at den eksporterende parts SPS-foranstaltning er ækvivalent med sin egen, og b) det område, for hvilket den importerende part anerkender, at opfyldelsen af den specificerede særlige betingelse kombineret med den eksporterende parts SPS-foranstaltning medfører det SPS-beskyttelsesniveau, som den importerende part finder passende. 4. I forbindelse med dette kapitel finder artikel 1.7 (henvisning til lovgivning) anvendelse, uden at det berører denne artikel, bilag 5-D og de generelle bemærkninger i bilag 5-E.



ARTIKEL 5.7 Samhandelsbetingelser 1. Den importerende part skal stille sine generelle SPS-importkrav for alle råvarer til rådighed. Identificerer parterne i fællesskab en råvare som en prioritet, skal den importerende part etablere specifikke SPS-importkrav for denne råvare, medmindre parterne bestemmer noget andet. Parterne skal ved identificeringen af prioriterede råvarer samarbejde for at sikre effektiv forvaltning af deres tilgængelige ressourcer. De specifikke importkrav bør finde anvendelse på hele den eksporterende parts territorium. 2. Den importerende part skal i medfør af stk. 1 hurtigst muligt iværksætte den nødvendige procedure for at etablere specifikke SPS-importkrav for den råvare, der er identificeret som en prioritet. Når disse specifikke importkrav er blevet fastsat, skal den importerende part hurtigst muligt træffe de foranstaltninger, der er nødvendige for at give mulighed for handel på grundlag af disse importkrav. 3. Med henblik på fastsættelsen af specifikke SPS-importkrav skal den eksporterende part, efter anmodning fra den importerende part: a) give alle relevante oplysninger, som den importerende part anmoder om, og

b) give den importerende part rimelig adgang til at gennemføre inspektion, prøvning eller andre relevante procedurer.



4. Opretholder den importerende part en liste over autoriserede virksomheder eller anlæg til import af en råvare, skal den godkende en virksomhed eller et anlæg beliggende på den eksporterende parts territorium uden forudgående inspektion af denne virksomhed eller dette anlæg, såfremt: a) den eksporterende part har anmodet om en sådan godkendelse af virksomheden eller anlægget, ledsaget af de relevante garantier, og b) de i bilag 5F fastsatte betingelser og producerer er opfyldt. 5. Ud over stk. 4 skal den importerende part gøre sine lister over autoriserede virksomheder eller anlæg offentligt tilgængelige. 6. En part skal normalt acceptere et parti af en reguleret råvare uden forudgående kontrol af råvaren for hvert parti, medmindre parterne beslutter noget andet. 7. Den importerende part kan kræve, at den eksporterende parts relevante kompetente myndighed objektivt og på en måde, som den importerende part finder tilfredsstillende, påviser, at importkravene kan opfyldes eller er opfyldt. 8. Parterne bør følge proceduren i bilag 5G om de specifikke importkrav for plantesundhed.





ARTIKEL 5.8 Revision og kontrol 1. For at bevare tilliden til gennemførelsen af dette kapitel kan en part foretage revision eller kontrol, eller begge, af hele eller en del af den anden parts kompetente myndigheds kontrolprogram. Parten skal afholde sine egne omkostninger i forbindelse med revision eller kontrol. 2. Fastsætter parterne principper og retningslinjer for at foretage revision eller kontrol, skal de anføre disse i bilag 5H. Foretager en part revision eller kontrol, skal dette ske i overensstemmelse med de relevante principper og retningslinjer i bilag 5H. ARTIKEL 5.9 Eksportcertificering 1. Kræves der et officielt sundhedscertifikat ved import af et parti levende dyr eller animalske produkter, og har den importerende part accepteret den eksporterende parts SPS-foranstaltning som ækvivalent med sin egen for så vidt angår sådanne dyr eller animalske produkter, skal parterne anvende den standardformular for sundhedsattest, der er fastsat i bilag 5I for sådanne certifikater, medmindre parterne beslutter noget andet. Parterne kan ligeledes anvende en standardformular for andre produkter, hvis de beslutter dette.



2. I bilag 5I fastsættes principperne og retningslinjerne for eksportcertifikater, herunder elektroniske certifikater, tilbagetrækning eller erstatning af certifikater, sprogordning og standardformularer for attester. ARTIKEL 5.10

Importkontrol og gebyrer 1. I bilag 5J fastsættes principperne og retningslinjerne for importkontrol og gebyrer, herunder hyppigheden af importkontrol. 2. Konstateres der ved importkontrol manglende overholdelse af de relevante importkrav, skal de foranstaltninger, der træffes af den importerende part, være baseret på en vurdering af de pågældende risici og ikke være mere handelsrestriktive end det er nødvendigt for, at parten kan opnå et passende sundheds- og plantesundhedsbeskyttelsesniveau. 3. Den importerende part skal så vidt muligt informere importøren af et ikke-overensstemmende parti, eller dennes repræsentant, om årsagerne til denne manglende overholdelse, og give dem mulighed for at få efterprøvet denne beslutning. Den importerende part skal tage alle relevante oplysninger, der fremlægges til efterprøvelse af beslutningen, i betragtning. 4. En part kan opkræve gebyr for omkostningerne ved grænsekontrol, der skal være baseret på princippet om omkostningsdækning.



ARTIKEL 5.11 Meddelelser og informationsudveksling 1. En part skal hurtigst muligt underrette den anden part om: a) en væsentlig ændring i status for skadegørere og sygdomsstatus, herunder forekomsten og udviklingen af en sygdom som anført i bilag 5-B

b) en konstatering af epidemiologisk betydning i forbindelse med dyresygdomme, der ikke er fastsat i bilag 5-B, eller som er en ny sygdom, og c) et væsentligt fødevaresikkerhedsspørgsmål vedrørende produkter, der handles mellem parterne. 2. Parterne bestræber sig på at udveksle oplysninger om andre relevante spørgsmål, herunder: a) en ændring af en parts SPS-foranstaltning b) enhver væsentlig ændring i strukturen eller organisationen af en parts kompetente myndighed c) efter anmodning, resultaterne af en parts officielle kontrol og en rapport om resultaterne af den kontrol, der foretages d) resultaterne af en importkontrol i henhold til artikel 5.10 i tilfælde af et afvist eller ikke-overensstemmende parti, og



e) efter anmodning, en risikoanalyse eller en videnskabelig udtalelse, som en part har udarbejdet, og som vedrører dette kapitel. 3. Er de i stk. 1 eller 2 anførte oplysninger i overensstemmelse med gældende regler blevet gjort tilgængelige ved notifikation til WTO's centralregister for notifikationer eller til det relevante internationale standardiseringsorgan, er kravene stk. 1 og 2 opfyldt for så vidt angår disse oplysninger, medmindre Det Blandede CETA-Udvalg beslutter noget andet.

ARTIKEL 5.12 Tekniske konsultationer Har en part et væsentligt problem med hensyn til fødevaresikkerhed, plantesundhed eller dyresundhed eller en SPS-foranstaltning, som den anden part har foreslået eller gennemført, kan den første part anmode om tekniske konsultationer med den anden part. Den part, der modtager anmodningen, skal besvare denne hurtigst muligt. Hver af parterne skal bestræbe sig på at give de nødvendige oplysninger med henblik på at undgå en afbrydelse af handelen og i givet fald nå frem til en gensidigt acceptabel løsning.



ARTIKEL 5.13 SPS-hasteforanstaltninger 1. En part skal underrette den anden part om en SPS-hasteforanstaltning senest 24 timer efter, at den har besluttet at gennemføre foranstaltningen. Anmoder en part om tekniske konsultationer vedrørende en SPS-hasteforanstaltning, skal de tekniske konsultationer afholdes senest 10 dage efter meddelelsen om SPS-hasteforanstaltningen. Parterne skal tage alle oplysninger, der fremlægges i forbindelse med de tekniske konsultationer, i betragtning. 2. Den importerende part skal tage de oplysninger, der rettidigt fremlægges af den eksporterende part, i betragtning, når den træffer afgørelse vedrørende et parti, som på tidspunktet for vedtagelsen af SPS-hasteforanstaltningen transporteres mellem parterne. ARTIKEL 5.14

Det Blandede Forvaltningsudvalg for Sundheds- og Plantesundhedsforanstaltninger 1. Det Blandede Forvaltningsudvalg for Sundheds- og Plantesundhedsforanstaltninger ("Det Blandede Forvaltningsudvalg"), som er nedsat i medfør af artikel 26.2.1, litra d), består af lovgivnings- og handelsrepræsentanter for hver af parterne med ansvar for SPS-foranstaltninger.



2. Det Blandede Forvaltningsudvalg har til opgave: a) at overvåge dette kapitels gennemførelse, behandle ethvert spørgsmål vedrørende dette kapitel og undersøge alle spørgsmål, der måtte opstå i forbindelse med dets gennemførelse b) at udstikke retningslinjer for identifikation, prioritering, forvaltning og løsning af problemer c) at behandle enhver anmodning fra en part om ændring af en importkontrol d) mindst én gang om året at gennemgå bilagene til dette kapitel, herunder i lyset af udviklingen i forbindelse med konsultationerne i henhold til denne aftale. Det Blandede Forvaltningsudvalg kan på grundlag af sin gennemgang beslutte at ændre bilagene til dette kapitel. Parterne kan i overensstemmelse med deres respektive procedurer, der er nødvendige for en ændrings ikrafttrædelse, godkende Det Blandede Forvaltningsudvalgs beslutning. Beslutningen træder i kraft på en dato, der aftales af parterne e) at overvåge gennemførelsen af en beslutning som omhandlet i litra d) ovenfor, og anvendelsen af foranstaltninger som omhandlet i litra d) ovenfor f) at etablere et fælles forum med henblik på udveksling af oplysninger vedrørende hver parts reguleringssystem, herunder det videnskabelige grundlag og risikovurderingen, der ligger til grund for en SPS-foranstaltning, og g) at udarbejde og ajourføre et dokument, der gør status over drøftelserne mellem parterne om deres arbejde med anerkendelse af specifikke SPS-foranstaltningers ækvivalens.





3. Det Blandede Forvaltningsudvalg kan bl.a.: a) identificere muligheder for et større bilateralt engagement, herunder styrkede forbindelser, som kan omfatte udveksling af embedsmænd b) på et tidligt stadium drøfte en ændring af eller en foreslået ændring af en SPS-foranstaltning, der er under overvejelse c) fremme en bedre forståelse mellem parterne om SPS-aftalens gennemførelse og fremme samarbejdet mellem parterne om SPS-spørgsmål, der drøftes i multilaterale fora, herunder efter omstændighederne WTO-udvalget vedrørende sundheds- og plantesundhedsforanstaltninger og internationale standardiseringsorganer, eller d) på et tidligt stadium identificere og drøfte initiativer, som kan indeholde et SPS-element, og for hvilke det ville være formålstjenligt at samarbejde. 4. Det Blandede Forvaltningsudvalg kan nedsætte arbejdsgrupper, der omfatter parternes repræsentanter på ekspertniveau, for at behandle specifikke SPS-spørgsmål. 5. En part kan henvise ethvert SPS-spørgsmål til Det Blandede Forvaltningsudvalg. Det Blandede Forvaltningsudvalg bør behandle spørgsmålet så hurtigt som muligt. 6. Er Det Blandede Forvaltningsudvalg ikke i stand til hurtigt at løse et problem, skal det efter anmodning fra en part, straks henvise sagen til Det Blandede CETA-Udvalg.



7. Medmindre parterne beslutter noget andet, skal Det Blandede Forvaltningsudvalg mødes og fastsætte sit arbejdsprogram senest 180 dage efter denne aftales ikrafttræden og sin forretningsorden senest et år efter denne aftales ikrafttræden.

8. Det Blandede Forvaltningsudvalg skal efter sit indledende møde træde sammen efter behov, normalt på årlig basis. Det Blandede Forvaltningsudvalg kan beslutte at mødes pr. videokonference eller telekonference, og det kan også behandle spørgsmål pr. korrespondance. 9. Det Blandede Forvaltningsudvalg skal afgive årlig rapport om sine aktiviteter og arbejdsprogram til Det Blandede CETA-Udvalg. 10. Hver af parterne skal ved denne aftales ikrafttræden udpege og skriftligt oplyse den anden part om et kontaktpunkt til koordination af Det Blandede Forvaltningsudvalgs dagsorden og befordre kommunikationen om SPS-spørgsmål.



KAPITEL SEKS TOLD OG HANDELSLETTELSER ARTIKEL 6.1 Formål og principper 1. Parterne anerkender vigtigheden af spørgsmål vedrørende told og handelslettelser i forbindelse med de skiftende globale handelsvilkår.

2. Parterne skal så vidt muligt samarbejde og udveksle oplysninger, herunder oplysninger om bedste praksis, for at fremme anvendelsen og overholdelsen af handelslettelsesforanstaltningerne i denne aftale. 3. Handelslettelsesforanstaltninger udelukker ikke mekanismer til beskyttelse af personer gennem en effektiv håndhævelse og overholdelse af en parts lovgivning. 4. Krav og procedurer i forbindelse med import, eksport og transit må ikke være mere administrativt belastende eller handelsbegrænsende end nødvendigt for at opfylde legitime mål.



5. De gældende internationale instrumenter og standarder på handels- og toldområdet skal lægges til grund for krav og procedurer i forbindelse med import, eksport og transit, undtagen når de ville være et ineffektivt eller uegnet middel til at opfylde de forfulgte legitime mål. ARTIKEL 6.2 Gennemsigtighed 1. Hver af parterne skal offentliggøre eller på anden vis gøre sin lovgivning, forskrifter, retsafgørelser og administrative politikker tilgængelige, herunder ved hjælp af elektroniske midler, når de vedrører krav i forbindelse med import eller eksport af varer. 2. Hver af parterne skal bestræbe sig på at offentliggøre, herunder på internettet, foreslåede forskrifter og administrative politikker vedrørende toldspørgsmål og give interesserede personer mulighed for at fremsætte bemærkninger forud for deres vedtagelse. 3. Hver af parterne skal udpege eller opretholde et eller flere kontaktpunkter med henblik på at behandle forespørgsler fra interesserede personer vedrørende toldspørgsmål og gøre oplysninger om procedurerne for indgivelse af sådanne forespørgsler tilgængelige på internettet.





ARTIKEL 6.3 Frigivelse af varer 1. Hver af parterne skal indføre eller opretholde forenklede toldprocedurer for en effektiv frigivelse af varer med henblik på at fremme handelen mellem parterne og reducere omkostningerne for importører og eksportører. 2. Hver af parterne skal sikre, at disse forenklede procedurer: a) giver mulighed for frigivelse af varer inden for et tidsrum, som ikke overstiger det, der kræves for at sikre overholdelse af deres lovgivning b) giver mulighed for, at varer, og så vidt muligt kontrollerede eller regulerede varer, kan frigives ved det første ankomststed c) giver mulighed for en hurtig frigivelse af varer, når der er behov for hastetoldbehandling d) giver en importør eller dennes repræsentant mulighed for at fjerne varer fra toldmyndighedernes kontrol før den endelige fastsættelse og betaling af told, skatter og gebyrer. En part kan, inden varerne frigives, kræve, at en importør stiller en tilstrækkelig garanti i form af en kaution, et depositum eller et andet egnet instrument, og e) i overensstemmelse med deres lovgivning fastsætter forenklede dokumentationskrav for indførsel af lavværdivarer, som fastsat af hver af parterne.





3. Hver af parterne kan i sine forenklede procedurer kræve fremlæggelse af mere omfattende oplysninger ved revision og kontrol efter indpassage, hvis det er relevant. 4. Hver af parterne skal give mulighed for hurtig frigivelse af varer, og i det omfang, det er muligt og relevant: a) give mulighed for forudgående elektronisk indsendelse og behandling af oplysninger, inden varernes fysiske ankomst, således at de kan frigives ved ankomsten, hvis ikke der er påvist nogen risiko eller der ikke skal udføres stikprøvekontrol, og b) give mulighed for toldbehandling af visse varer med et minimum af dokumentation. 5. Hver af parterne skal i videst muligt omfang sikre, at deres myndigheder og organer, der er involveret i grænse- og anden import- og eksportkontrol, samarbejder og koordinerer deres arbejde for at fremme samhandelen ved blandt andet at samordne import- og eksportoplysninger samt dokumentationskrav og oprette et fælles sted for engangskontrol af dokumenter og fysisk engangskontrol af partier. 6. Hver af parterne skal i videst muligt omfang sikre, at deres krav ved import og eksport af varer er koordinerede med henblik på at fremme samhandelen, uanset om disse krav administreres af et organ eller af toldmyndigheden på vegne af dette organ.



ARTIKEL 6.4 Toldværdiansættelse 1. Aftalen om toldværdiansættelse regulerer toldværdiansættelse i forbindelse med parternes samhandel.

2. Parterne skal samarbejde med henblik på at nå frem til en fælles tilgang til spørgsmål vedrørende toldværdiansættelse. ARTIKEL 6.5 Tarifering af varer Tariferingen af de varer, der handles mellem parterne i henhold til denne aftale, er fastsat i parternes respektive toldnomenklaturer i overensstemmelse med det harmoniserede system.



ARTIKEL 6.6 Gebyrer og afgifter Hver af parterne skal offentliggøre eller på anden måde stille oplysninger til rådighed om gebyrer og afgifter, der pålægges af deres toldmyndigheder, herunder ad elektronisk vej. Disse oplysninger omfatter de gældende gebyrer og afgifter, den konkrete begrundelse for gebyret eller afgiften, den ansvarlige myndighed, samt hvornår og hvordan betalingen skal foregå. En part må ikke indføre nye eller ændrede gebyrer og afgifter, før den har offentliggjort eller på anden måde stillet oplysninger til rådighed herom. ARTIKEL 6.7

Risikostyring 1. Hver af parterne baserer deres undersøgelses- og frigivelsesprocedurer samt deres procedurer for verifikation efter indpassage på risikovurderingsprincipper frem for at kræve, at hvert parti, der ønskes importeret, skal kontrolleres tilbundsgående for at efterprøve, om de overholder de gældende importkrav. 2. Hver af parterne skal vedtage og anvende deres krav og procedurer ved import, eksport og transit af varer på grundlag af risikostyringsprincipper og målrette deres kontrolforanstaltninger til de transaktioner, der kræver størst opmærksomhed. 3. Stk. 1 og 2 forhindrer ikke en part i at foretage kvalitetskontrol og efterlevelseskontrol, som kan kræve mere omfattende undersøgelser.



ARTIKEL 6.8 Automatisering 1. Hver af parterne skal anvende informationsteknologi, der fremskynder procedurerne for frigivelse af varer, med henblik på af fremme handelen, herunder handelen mellem parterne. 2. Hver af parterne skal: a) bestræbe sig på elektronisk at stille de toldformularer, der kræves for import eller eksport af varer, til rådighed

b) gøre det muligt, i overensstemmelse med deres lovgivning, at indgive disse formularer elektronisk, og c) om muligt, gennem deres toldmyndigheder, give mulighed for elektronisk udveksling af oplysninger med erhvervslivet. 3. Hver af parterne skal bestræbe sig på: a) at udvikle eller opretholde fuldt ud sammenkoblede one-stop-shops for at befordre en samlet elektronisk indgivelse af alle de oplysninger, der i henhold til toldlovgivningen og anden lovgivning end toldlovgivning skal afgives i forbindelse med grænseoverskridende varebevægelser, og



b) at udvikle et sæt dataelementer og processer i overensstemmelse med Verdenstoldorganisationens ("WCO") Customs Data Model og hertil knyttede henstillinger og retningslinjer. 4. Parterne skal bestræbe sig på at samarbejde om udviklingen af interoperable elektroniske systemer, herunder under hensyntagen til arbejdet i WCO, for at fremme handelen mellem parterne. ARTIKEL 6.9 Forhåndsafgørelser 1. Hver af parterne skal på skriftlig anmodning herom udstede forhåndsafgørelser om tarifering i henhold til deres lovgivning.

2. Uden at det berører eventuelle fortrolighedskrav skal hver af parterne offentliggøre, f.eks. på internettet, oplysninger om forhåndsafgørelser om tarifering, der er relevante for at forstå og anvende tariferingsregler. 3. For at fremme samhandelen skal parterne som led i deres bilaterale dialog regelmæssigt oplyse, hvilke ændringer der er sket i deres respektive lovgivning og gennemførelsesforanstaltninger vedrørende de i stk. 1 og 2 omhandlede forhold.



ARTIKEL 6.10 Prøvelse og appel 1. Hver af parterne skal sikre, at en administrativ bestemmelse eller myndighedsafgørelse truffet i forbindelse med import af varer, straks kan tages op til prøvelse ved retslige, voldgiftsretslige eller administrative instanser eller gennem administrative procedurer. 2. Retten eller embedsmanden, der handler i henhold til disse administrative procedurer, skal være uafhængig af den embedsmand eller den myndighed, der har truffet afgørelsen, og skal have beføjelse til at opretholde, ændre eller ophæve bestemmelsen i overensstemmelse med partens lovgivning. 3. Før der stilles krav om, at en person indgiver en klage på et mere formelt eller retligt plan, skal hver af parterne sikre, at der er adgang til prøvelse eller klage på et administrativt niveau, som er uafhængigt af den embedsmand eller den myndighed, der er ansvarligt for den oprindelige foranstaltning eller afgørelse. 4. Hver af parterne skal i det væsentlige give samme prøvelses- og klageadgang vedrørende forhåndsafgørelser truffet af deres toldmyndigheder, som de giver importører på deres territorium, til en person, der har modtaget en forhåndsafgørelse i henhold til artikel 6.9.





ARTIKEL 6.11 Bøder Hver af parterne skal sikre, at der i deres toldlovgivning fastsættes bestemmelser om, at bøder for overtrædelse skal være forholdsmæssige og ikke-diskriminerende, og at anvendelsen heraf ikke medfører urimelige forsinkelser. ARTIKEL 6.12 Fortrolig behandling af oplysninger 1. Hver af parterne skal i overensstemmelse med deres lovgivning behandle alle oplysninger, som indhentes i henhold til dette kapitel, der i sagens natur er fortrolige, eller som er stillet til rådighed på et fortroligt grundlag, som strengt fortrolige, og skal beskytte oplysningerne mod enhver videregivelse, der kan skade den konkurrencemæssige stilling for den person, der har meddelt oplysningerne. 2. Skal den part, der modtager eller indhenter de i stk. 1 omhandlede oplysninger, i henhold til sin lovgivning videregive oplysningerne, skal denne part straks underrette den part eller person, der har meddelt oplysningerne. 3. Hver af parterne skal sikre, at fortrolige oplysninger, der indsamles i henhold til dette kapitel, ikke anvendes til andre formål end administrationen og håndhævelsen af toldspørgsmål, undtagen med tilladelse fra den part eller person, der har meddelt oplysningerne.



4. En part kan tillade, at oplysninger, der indsamles i henhold til dette kapitel, anvendes i forbindelse med administrative, retslige eller domstolslignende procedurer, der iværksættes ved overtrædelse af de toldbestemmelser, der fastsættes ved dette kapitel. En part skal underrette den part eller person, der har meddelt oplysningerne, forud for en sådan anvendelse.

ARTIKEL 6.13 Samarbejde 1. Parterne skal fortsat samarbejde i internationale fora, f.eks. WCO, med henblik på at nå fælles mål, herunder de mål, der er fastsat i WCO's rammestandarder for at sikre og fremme den globale samhandel (Framework of Standards to Secure and Facilitate Global Trade). 2. Parterne skal regelmæssigt gennemgå de relevante internationale initiativer vedrørende handelslettelser, herunder samlingen af handelslettelseshenstillinger (Compendium of Trade Facilitation Recommendations) udarbejdet af De Forenede Nationers Konference om Handel og Udvikling og De Forenede Nationers Økonomiske Kommission for Europa, for at afdække områder, hvor yderligere fælles tiltag kunne befordre handelen mellem parterne og fremme fælles multilaterale mål. 3. Parterne skal samarbejde i overensstemmelse med aftalen mellem Canada og Det Europæiske Fællesskab om toldsamarbejde og gensidig administrativ bistand i toldspørgsmål, indgået den 4. december 1997 i Ottawa ("CanadaEU toldsamarbejdsaftalen").



4. Parterne skal yde hinanden gensidig bistand i toldspørgsmål i overensstemmelse med Canada-EU toldsamarbejdsaftalen, herunder om spørgsmål vedrørende en formodet overtrædelse af en parts toldlovgivning som defineret i denne aftale og om denne aftales gennemførelse. ARTIKEL 6.14 Det Blandede Toldsamarbejdsudvalg 1. Det Blandede Toldsamarbejdsudvalg, som er givet bemyndigelse til at handle under Det Blandede CETA-Udvalg som et specialudvalg i henhold til artikel 26.2.1, litra c) (specialudvalg), skal sikre en tilfredsstillende gennemførelse af dette kapitel, protokollen om oprindelsesregler og oprindelsesprocedurer samt artikel 20.43 (grænseforanstaltningernes omfang) og artikel 2.8 (midlertidig suspension af præferencetoldbehandling). Det Blandede Toldsamarbejdsudvalg skal undersøge spørgsmål vedrørende deres anvendelse i overensstemmelse med målene i denne aftale.

2. I spørgsmål, der er omfattet af denne aftale, skal Det Blandede Toldsamarbejdsudvalg bestå af repræsentanter for myndigheder inden for toldanliggender og handelsanliggender samt andre kompetente myndigheder, som hver af parterne finder hensigtsmæssige.



3. Hver af parterne skal sikre, at deres repræsentanter i Det Blandede Toldsamarbejdsudvalgs møder besidder en ekspertise, som svarer til den pågældende dagsorden. Det Blandede Toldsamarbejdsudvalg kan møde med en specifik ekspertisesammensætning for at behandle spørgsmål om oprindelsesregler eller oprindelsesprocedurer enten som Det Blandede Toldsamarbejdsudvalg vedrørende Oprindelsesregler eller som Det Blandede Toldsamarbejdsudvalg vedrørende Oprindelsesprocedurer. 4. Det Blandede Toldsamarbejdsudvalg kan udforme resolutioner, henstillinger eller udtalelser og f